text:
श्याम दरिहरेक कथा बड़की काकी एट हॉटमेल डॉट कॉम
बड़की काकी के गमैया साइबर कैफे पर अबैत देखि एकटा युवक बाजल ‘‘बड़की काकी के इमेल के पठबैत रहैत छनि ? ’’
’’ एकटा कोनो अमेरिकन महिला छैक जे बेशीकाल इमेल करैत छनि हिनका। ओ इमेल केवल शनिए दिनकऽ पठबैत छैक। काकी जखन अइठाम अबैत छथिन तऽ हम हुनका पढ़िकऽ सुना दैत छिअनि।‘‘ साइबर कैफेक मालिक नित्यानन्द बाजल।
‘‘अरे वाह! तखन तऽ सते बड़की काकी चिट्ठी सँ इमेल भऽ गेलखिन। ’’ दोसर युवक ठहाका लगबैत बाजल।
‘‘अँए हौ नित्याबाबू ओ अपन इमेल कोना खोलै छथिन ! ‘‘पहिला युवक पुछलकइ। नित्यानन्द अइबेर गमैया साइबर कैफेक उपयोगिता बुझबैत बाजल ’’ सबहक हाथमे जखन मोबाइल आबि गेलैक तऽ हमर ई टेलीफोन बूथ घाटा मे जाए लागल। तखन हम एकटा कम्प्यूटर आनिकऽ गाम मे यैह तऽ क्रान्ति अनलियैक रौ बाबू। आबतऽ कतेक गोटा अइ साइबर कैफेक लाभ उठा रहल छथि। बड़कीकाकी सेहो एकटा स्थायी गाहकि छथि । हम बड़कीकाकीक इमेल आइ.डी. टाइप कऽ दैत छिअनि तऽ ओ अपने पासवर्ड टाइप कऽ दैत छथिन। इनबाक्स खुजला पर हिन्दी इमेल जे अंग्रेजी मे लिखल रहैत छैक से हम पढि दैत छिअनि। फेर ओ अपने रिप्लाइ के क्लिक कऽकऽ हमरा जे कहैत छथि से हम हिन्दी मे बदलिकऽ अंग्रेजी मे टाइप कऽ दैत छिऐक आ सेन्ड पर क्लिक कऽ दैत छिऐक बस्स, वेरी सिम्पुल। ’’
नित्यानन्दक बात समाप्त होइत होइत बड़की काकी साइबर कैफे पहुँचि गेल छलीह। सब युवक उठिकऽ प्रणाम केलकनि। ओ आशीषक बचन कहैत भीतर चलि गेलीह। संगे नित्यानन्द सेहो गेल। कम्प्यूटर आॅन भेलाक उपरान्त इन्टरनेट कनेक्ट भेले छलनि की बिजली चलि गेलैक। नित्यानन्द अफसोच करैत कहलकनि ‘‘बड़की काकी आइ तऽ जेनरेटर मे तेलो नहि अछि। अगर अहाँ थोड़ेक काल अइठाम बैसी तऽ हम साइकिलसऽ डीजल लऽ आनी।’’
‘‘हँ हँ ठीक छैक तों जा ने बौआ, हमरा अखन घरमे तेहन कोनो काजो नहि अछि। अहीठाँ बैसइ छी। डैग्नी बेटी कएबेर फोन कऽ चुकल अछि। हम इमेल के उतारा दइएकऽ घर जाएब। ’’ बड़कीकाकी कहलखिन।
नित्यानन्द चलि गेल तऽ बड़की काकी एकटा काठक कुर्सी पर बैसि गेलीह। कुर्सी पर बैसिते आइ फेर मोन पड़ए लगलनि पछिला घटना जखन बड़की काकी मुँहेभरे खसल छलीह गेटक बाहर। तेहन अनचोके मे पुतोहु ठेलि देने रहनि से जा सम्हरैथ-सम्हरैथ ता गेटक बाहर फेका गेल छलीह। पुतोहु चटदऽ गेट अन्दर सऽ बन्न कऽ लेने रहथिन। ओ तऽ रच्छ रहलनि जे मुँह नाक नहि टुटलनि। मुदा आब ओ जाथु कतए। अमेरिका मे तऽ बाहरक दुनिया हुनका नहि बुझल गमल छनि। घरो तेहन छैक जे गेटसऽ बाहर होइते देरी उघार। ने कोनो दलान ने अंगनइ ने कोनो छहरदेवाली। अपन जमीन कने दूर धरि छैक अवस्स मुदा ओहि मे कतरल सजावटी घास लागल छैक। छहरदेवाली नहि दऽ सकैए केओ। अइ घरके कौन्डो कहल जाइत छैक। बड़की काकी सैन्डिआगोक ने एकोटा रोड जनैत छलीह ने अरोस परोस मे ककरो सँ परिचय छलनि। तेहने बिख्ख अइठामिक भाखा। अपन बेटा-पुतोहु के छोड़िकऽ ओ ककरो नहि चिन्हैत छथिन। आब ओ कत जाथु। ककरा लग जाकऽ बैसथुगऽ। किछु नहि फुरा रहल छलनि। घर भीतरसऽ बन्न आ बाहर अनभुआर अनठीया देश। ने फोन ने मोबाइल। बड़कीकाकी ठामे केवाड़मे सटिकऽ बैसि गेली। दुनू आँखि सँ नोर गाल पर दऽकऽ टघरि गेलनि।
ई घर हिनकर बेटाक अप्पन छनि। अमेरिका मे घर किनब बड़ कठिन नहि छैक। अगर ठीकठाक नौकरी करैत छी तऽ बैंक कर्ज देबा लेल सदिखन बिर्ते रहैत छैक। आ बड़की काकीक बेटा तऽ भने वैज्ञानिक छथिन अमेरिका मे। डा0 अजितेश आइआइटीक बीटेक आ एमआइटी मैसेच्युसेटसक एम0 एस0 आ पीएचडी। अपना लेबोरेटरी मे प्रतिष्ठित लोक छथिन। अजितेश के आइआइटी कराबएमे बड़कीकाकी अपना जीवनक की की गमौने छथि से सौंसे गामक लोक जनैत छनि। बड़का नैयायिकक बेटा सँ बिआह भेल छलनि मुदा ससुर के आँखि मुनिते घरवला दारूक निस्सा मे भेर रहए लगलखिन। जँ बड़कीकाकी तुरते घरक कमान अपना हाथ नहि लितथि तऽ घरवला बीत-बीत बेचिक पीबि जइतथिन। बड़कीकाकी छोटोटा चास-बास सऽ घरके सम्हारलनि। घरवला के एकटा तृतीय श्रेणीक सरकारी नौकरिओ छलानि मुदा वेतनक बड़का हिस्सा ओ दारूएमे गमा दैत छलखिन। बड़कीकाकी बेटीक बिआह आ अजितेशक पढ़ाइमे गुदरी भऽ गेल छलीह मुदा इज्जति भरमासऽ गमैया जीवन मे सदिखन रहली। साहस तऽ एहन जे आइआइटी मे जखन अजितेश के डीआरडीओ सँ सशर्त स्कालरशिप भेटलैक तऽ ओ मना कए देलखिन। कहलखिन जे ‘‘ डीआरडीओ मे पाँच बरख नौकरीक बाध्यताक संग अगर पढ़बह तँ नीक इन्जिनियर नहि होएबह तैं स्वतंत्र रूपें पढ़ह। ’’
बेटा संदेह व्यक्त करैत कहने रहनि ‘‘ माए चारि साल धरि एतेक रूपया कतसऽ अनबही।’’
बड़की काकी कहने छलखिन जे ‘‘ सब काज भगवान करैत छथिन। मनुखक वश मे की छैक। हमरा सनक लोकक बेटा आइआइट मे गेलैक। से सपनो कहाँ छल। तखन जे भगवान सपना देखौलनि वैह पारो करताह। तो चिन्ता जुनि करह । तों खाली पढ़ह।’’
आऽ से सत्ते , अजितेश पढ़ि कऽ ढेरी कऽ देलखिन। बीटेकक बाद एकटा कम्पनीक नौकरीक माध्यमे अमेरीका अयलाह आ अपना बले एमएस आ पीएचडी कयलनि।
एमएस करबाक क्रम मे अजितेशक भेंट एकटा भारतीय छात्रा सुष्मिता सँ भेलनि। संयोग सँ ओ मैथिल सेहो छलखिन। ओहि बैच मे ओएह दुनू गोटा मैथिल छलाह। मित्रता स्वभाविक छलनि। से भेलनि। मुदा दुनू गोटा मे एकटा बड़ पैघ भिन्नता छलनि। अजितेश छलाह आर्थिक इनारसऽ निकलल बेंग आ सुष्मिता छलखिन धनक बड़का पोखरिक रेहु। यद्यपि आब सब तरहें अजितेश कन्या सँ बीस छलखिन मुदा आर्थिक संकीर्णता सँ निकलल लोक मे जे एकटा मानसिक संकोच रहैत छैक से अजितेश मे स्वाभाविक रूप सँ एखनो छलनि। अजितेश अपन आर्थिक संघर्ष के ट्राफी जकाँ मानैत छलाह। हुनका बुझाइत छलनि जे एतेक अभावक बादो एतऽ धरि पहुँचब हुनकर उपलब्धिक मूल्य के बेशी बढ़बैत छनि। ओ अपन अभावक कथा कहिओ नुकबैत नहि छलाह मुदा हुनकर कन्यामित्र सुष्मिता एहि भावके कलंक आ अपमानजनक बुझैत छलखिन ‘‘ अहाँ की सदिखन अपन दरिद्रताक कथा सबके सुनबैत रहैत छिऐक। ’’ ओ एकदिन कहनहुँ छलनि। ’’
‘‘ ई कोनो कलंक बात छैक की ? ’’ अजितेश आपत्ति कएने छलखिन।’’
‘‘कलंकक बात तऽ ई छैके।’’
‘‘ हम से नहि मानैत छी। अहाँक पापाजी पीडब्लूडी मे सुपरिन्टेडिंग इंजिनियर छलाह। घर मे कोनो कमी नहि छल तखन अहाँ आइटी बीएचयूसऽ बीटेक कए एतए धरि पहुँचलहुँ आ हमरा सबटा अभावे छल तखनो माए बेटाक संघर्ष आ अपन आत्मविश्वासक बदौलत सबटा कएलहुँ तऽ एहि मे गर्व बात छैक की कलंकक ? ’‘ अजितेश जोर दैत बाजल छलाह।
‘‘ अच्छा छोड़ू अइ पर बहस करब व्यर्थ थीक। ’’ सुष्मिता बात के समाप्त करा देने छलखिन।
सुष्मिता आ अजितेश जखन विवाह करबाक निश्चय कएलनि तऽ अजितेश माए के फोन पर सबटा बात कहने छलखिन।
बड़की काकीक पहिल प्रतिक्रिया यैह छलनि जे ‘‘ औतेक पैघ घरक बेटी तोरासऽ बिआह किए करतौक ? ’’
‘‘ किए माए ? आब हमहूँ ककरो सँ कम कहाँ छी ? ’’ अजितेश माए के बुझौने छलाह।
‘‘ पढ़ाइ लिखाइ मे ओ तोरा सँ कम नहिए छथुन तऽ तों हुनकर बराबरी कोना कऽ सकैत छः। ‘‘ बड़की काकीक अनुभवी मोन संदेह व्यक्त कएने छलनि। अजितेश सब बात केे जस्टीफाइ कऽकऽ माएके मना लेने छलाह। बाप के किछु कहबे बेकार छलनि तैं ई भार ओ माए पर छोड़ि देने छलाह। बड़की काकी घरवला के सबटा सुना दने छलखिन। बिआह दान सबटा बेश टोप टहंकारसऽ संपन्न भेल छलैक। दुरागमनक बाद सुष्मिता जखन छोटसन बजारनुमा गाममे अएलीह तऽ बड़ निराशा भेल रहनि। सासुरक एते छोट आसन बासन देखिकऽ झुरझमान भऽ गेल छलीह। एक सप्ताहक तऽ बात छलनि ओ चाहितथि तऽ नीक कनियाँ बनिकऽ यश आ सम्मानक संग अमेरिका वापस जा सकैत छलीह मुदा ताहि मे हुनकर बपौती दंभ देवाल बनि ठाढ़ भऽ गेल छलनि। ओ अपन दबंगइ आ असंतोष नुकाबक प्रयास तऽ नहिए कएलनि उल्टे ओकर प्रदर्शनसऽ सेही बाज नहि अएलीह। बड़की काकीक अनुभवी आँखिसऽ कोनो बात नुकाएल कोना रहि सकैत छल। ओ कनियाँक चालि कोवरे मे चिन्हि गेल छलीह मुदा चिडै़ तऽ हाथ सँ उड़ि गेल छलनि। बड़कीकाकी आब जरैत घर सँ जतबे-ततबे बचाबक प्रयास मे लागि गेल छलीह। आन लोक किछु नहि बुझए आ बेटा के दुख नहि होइक ताहु दुआरे ओ पुतोहुक अभ्यर्थना मे जुटि गेल छलीह। टोल-गोल मे आ बेटा लग बड़प्पन ढकए लगलीह । नवकनियाँ सँ नीक व्यवहारक अपेक्षा करब छोड़ि झाँपन देबए मे प्राणपण सँ भिड़ल रहलीह। यद्यपि पुतोहु हुनका सँ सेवा कराएब अपन अधिकार आ एतेक छोट लोकक ओहिठाम विआह कए उपकारक क्षतिपूर्ति बुझि रहल छलनि मुदा बड़की काकीक मुँह नहि केओ मलान देखलकनि।
बेटाक छुट्टी समाप्त भेलनि। ओ सब अमेरिका जाए लागल छलाह तऽ कहलखिन जे ‘‘ माए तोहर पासपोर्ट बनाबए गेल व्यवस्था कए देने छिऔक। तीन मास मे पासपोर्ट बनि जेतौक। तकर बाद वीसाक व्यवस्था करबा देबौक। हम छः मासक बाद आबए वला छी। तोरा अमेरीका लऽ जेबौ। तों तैयारी करब प्रारंभ कऽ दे एखने सँ। ’’
बेटा पुतोहु नीके नीके चलि गेलखिन। माछक गन्हके सेमार सँ झँपबाक प्रयास मे बड़की काकी कतेक सफल भेल छलीह तकर ठेकान तऽ हुनका नहि छलनि हँ एतेक संतोष अवश्य छलनि जे ओ अपना प्रयास मे कोनो कमी नहि कएलनि। बेटाके ई दुख नहि होबए देलखिन जे ओकर कनियाँ ओकरा माए के सासु कऽकऽ नहि गुदानैत छैक।
आब ई नवका समस्या आबि तुलायल छलनि जे छः मासक बाद बेटा आबिकऽ अमेरिका लऽ जेतनि। ओतए फेर कनियाँ ओहिना करथिन तऽ ओ कते दिनधरि बेटा सँ बातके नुका सकतीह। बड़की काकी नहिं चाहैत छलीह जे हुनका कारण दुनू बेकती मे कोनो तरहक मनोमालिन्य होइक। ओहि कलंक सँ बाँचए चाहैत छलीह। ओ तऽ सोचने छलीह जे ओ सब भने अमेरिका मे रहत आ हमसब गाम मे। ने जाएब ओइ टोल ने सुनब ओ बोल। मुदा से भऽ नहि सकलनि। छः मासक बाद बेटा आबि कऽ वीसा बनबाए अमेरीका लऽ अनलखिन आऽ आइ एहन भेलनि जे बिना कोनो कारणे पुतोहु घर सँ बाहर धकेलि देने छनि। बड़की काकी के बुझल छनि जे बेटा एखन तीन दिन घर नहि औथिन। ओ आब वीकेन्ड मे शुक्रक सांझ मे औथिन आ आइ तऽ मंगले दिन छैक।
बड़की काकी गेट मे सटि कऽ बैसल छलीह। नोर टघरि रहल छलनि मुदा जहाँ ककरो देखैत छलखिन की नोर पोछि लैत छलीह। गोटे तीन घंटा ओ ओहिना बैसल रहली तखन जाकऽ पुतोहु पट खोललखिन आ’ बड़की काकी बिनु बजौने अन्दर चलि गेलीह। नहेलनि, अपने सँ बना क' खएलनि। हुनका तखनो होइन जे बड़काक बेटी छथिन। अगराएल छथिन। बाद मे नीक भऽ जेथिन। पुतोहु सँ कते दिन आमर्ख करब। ओ आशक डारि एते जल्दी छोड़ि देब सिखनहि नहि छलीह। उल्टे वैह कनियाँ सँ भोजनक आग्रह कएलखिन। मुदा पुतोहु ततेक जोर सँ डाँटि लेलखिन जे बड़की काकी अपरतीव सन भऽ गेलीह। हुनका साफ कहल गेलनि जे सासुक पदवीक तरी मे हुनका भोजनो लेल आग्रह करबाक हैसियत नहि छनि। बड़की काकी अपनसन मुँह लऽकऽ अपन ओछाओन पर सूति रहली।
शुक्रक साँझ बेटाक आबए धरि बिनु कोनो नव बात वा घटनाक बिति गेलनि। बेटा के तऽ बड़कीकाकी अपन घरनिकालाक भनकिओ नहि लागए देलखिन।
पुनः सोमदिन डा0 अजितेशक गाड़ी लाॅस एंजिल्स दिस विदा होइते बड़कीकाकी घर सँ बाहर कऽ देल गेलीह। तकर एक घंटाक बाद पुतोहु सेहो घर मे ताला बन्न कए अपन गाड़ी लए आफिस चलि गेलखिन। बड़की काकी बाहरे बैसल रहि गेलीह। कुंजी माँगक साधंस नहि भेलनि। डर भेलनि जे कहीं ई हाथ ने छोड़ि देथि।
ओहिदिन बड़की काकी साढे पाँच बजे धरि भुखले पिआसल गेट मे सटि कऽ बैसल रहली। ककरो अबैत जाइत देखथिन तऽ ओना बैसि जाथि जे केओ संदेह नहि करए। तकर बादो एकटा अमेरिकन महिला आबि कऽ पुछलकनि ‘‘ हलो गुड मार्निंग। हाउ डू यु डू। मे आइ हेल्प यू इन एनी वे। ’’ बड़की काकी भाषा नहि बुझलखिन तैओ हाथ जोड़ि कऽ प्रणामक मुद्रा बना लेलनि। ओ अमेरिकन महिला मुसकाइत चलि तऽ गेलैक मुदा ओकरा किछु संदेह अवस्स भेलैक किएक तऽ ओ पछिलो दिन हुनका कनैत गेट पर बैसल देखने रहनि। आइ ओकरा एक मोन भेलैक जे 911 डायल कए पुलिस के सूचना दैक मुदा अनकर समस्या के बिनु बुझने ओहि मे टाँग अड़ाबक मोन नहिं भेलैक।
आब बड़कीकाकीक रूटीन भऽ गेल छलनि जे सप्ताह मे एक-दू दिन ओ बाहर कऽ देल जएतीह। साढ़े पाँच बजे पुतोहु पट खोलथिन आऽ ओ बिनु कोनो शिकायतक घर मे जेतीह आ तखन अनजल करतीह। डा0 अजितेश दू मासक बादो माएक एहि त्रासदी सँ अनभिज्ञे छलाह मुदा ओ अमेरिकन महिला चुप नहि बैसल छल। ओकर नाम छलैक डैग्नी विलियम। ओ अपन पति सँ विमर्श कएलक आ अपन एक सहकर्मी भारतीय आ इन्टरनेट सँ हिन्दी सीखब प्रारंभ कयलक। बड़की काकी के जखन तखन बन्द घरक बाहर बैसल आ कनैत देखि ओकर करेज फाटय लागल छलैक। ओकरा अपना माए मोन पड़ि जाइत छलैक जे बचपने मे ओकरा छोड़ि कए दोसर विआह कए शिकागो चलि गेल छलैक। डैग्नी हिन्दी सीखए मे बेशी सँ बेशी समय दऽकऽ एके मासमे टो-टाऽक हिन्दी बाजब आ बुझब प्रारंभ कए देलक। किछु विशेष वाक्य तऽ ओ सीधे सीधे रटि लेलक। अंग्रेजी मे ओकर अर्थ बुझि लेलक। आ तखन एक दिन ओ बन्द गेटक बाहर बैसलि बड़कीकाकीक सोझा दुर्गा बनि अवतरित भेल ‘‘हलो गुड मर्निंग मदर। आप कैसी हैं ? ’’
हिन्दी सुनि बड़कीकाकी चैंकि गेलीह। मोने-मोन खुशीओ भेलनि जे एकोगोटा तऽ हिन्दी मे बजनिहारि भेटलनि। ओ बिनु किछु बजने आने दिन जकाँ हाथ जोड़ि देलखिन। मुदा आइ तऽ डैग्नी किछु सोचिकऽ आयल छलि। ओ ओही अह्लाद सँ बड़कीकाकी लऽग ठाढ़ छलि जेना बालपन मे बिछुड़ल अपना माए लऽग ठाढ़ होअए। ओ बाजलि ‘‘ नो नाट लाइक दिस टुडे। मेरा नाम डैग्नी विलियम है। उस सामने हाउसमे रहती हूँ। आप मेरे घर चलिए।’’
बड़की काकी असमंजस मे पड़ि गेलीह! की बाजथु!! मुदा आश्चर्य तखन लगलनि जखन डैग्नी हुनकर बाँहि पकड़ि कऽ आग्रह करए लगलनि। डैग्नीक उज्जर सपेत चेहराक नील आँखि मे नोर भरल देखलखिन। ओ कहलकनि ‘‘ यू आर लाइक माइ माँ। ’’ बड़की काकी ओकर आंगुरक इशारा सँ ई बात बुझिओ गेलखिन। ओ ओकर प्रेम के नहि टारि सकली आ डैग्नीक संग ओकर घर चलि गेल छलीह।
डैग्नी विलियम अपना घरक सबटा बात बुझा देलकनि। सबटा देखा देलकनि आ कहलकनि इहो घर अहींक अछि। जखन मोन होए आबिकऽ रहू। हम सब आफिस चलि जायब तऽ घरक चाबी अहाँ के दऽ देब। ओहुनो हमर घर बेशी काल बन्न नहि होइत अछि किएक तऽ हमर दुनू बेकतीक आफिस आ बच्चा सभक स्कूलक टाइम तेना छैक जे घर बन्न करबाक जरूरते नहि होइत छैक। डैग्नी विलियम इहो कहलकनि जे अहाँ हमरा घर अबैत छी से अपना डाॅटर-इन-ला के नहि कहब नहि तऽ ओ अहूठाम आबए पर रोक लगा देत।
आब तऽ बड़कीकाकी के एकटा आश्रय भेटि गेल छलनि। सप्ताह मे दू-तीन दिन हुनका डैग्नीक घर मे आश्रय लेबहि पड़ैत छलनि। डैग्नीक बच्चा सभ सेहो हुनका सँ घुलिमिलि गेल छलनि। इहो एकटा अजगुतेक बात छलैक जे किछुए दिन मे बड़की काकी ओहि घरक सबटा बात मोटामोटी बुझए लागल छलखिन। प्रेमक संभाषण मे भाषा ने तऽ कखनो बाधा होइत छैक ने शर्त। बच्चा सभ हुनका विडियो गेम सिखबैत छलनि, चाकलेट, डोनट, कूकी आदि खुअबैत छलनि। ओहो ओहि बच्चा सभ मे खूब रमए लागल छलीह। मि0 विलियम सेहो बड़की काकीक ध्यान राखए लागल छलनि। बड़की काकी आश्चर्य मे डुबैत रहैत छली जे लोक अमेरिकाक बारे मे की कहादन सब गुलंजर उड़बैत रहैत छैक। जे लोक परदेशीक दुख देखि कऽ मदति करैत छैक ओ सब खराब कोना भऽ सकैत छैक। जे सब अनेरे अनजान महिला के माए जकाँ सम्मान दैत छैक ओ सब तऽ अवस्से प्रशंसनीय छैक। अपन पुतोहु घर सँ निकालि दैए बिनु कारणे आऽ ई विदेशी लोक एतेक ध्यान रखैए बिनु कारणे। बड़कीकाकी के लगैत छलनि जे अमरिकाक लोक ततेक भरल-पुरल छैक आ कष्ट सँ ततेक दूर रहैत छैक जे ओकरा सभक मोन मे निकृष्टता अबिते ने छैक।
एक दिन डैग्नी विलियम द्वारा बड़कीकाकी संबोधन सुनिकऽ मि0 विलियम पूछने रहथिन ’’ वाह! ई बड़कीकाकीक की मतलब छिऐक ’’
‘‘ बड़कीकाकी माने एलडेस्ट आन्टी । एहि मदर के ईंडिया मे सब बड़कीकाकी कहैत छनि तैं हमहुँ हिनका आब बड़कीकाकी संबोघन करैत छिअनि। ’’ डैग्नी फरिछा कऽ कहलकनि।
‘‘ ओइ सँ बढ़िया तऽ मदर छलए। हम तऽ मदर कहिते रहबनि। ’’ मि0 विलियम बजलाह।
‘‘ बच्चा सब सेहो हिनका दादी कहैत छनि। ’’ डैग्नी सूचना देलकनि।
‘‘ ओऽ तऽ दादी माने अवश्य ग्रैन्डमाॅम। ’’
‘‘ हँ।’’
लगभग दूमास धरि अहिना चलैत रहलैक। पुतोहु हप्ता मे दू-तीन दिन घरनिकाला देबे करनि आ बड़कीकाकीक मनलग्गु बास डैग्नीक घर मे भइए जाइन। जाहि दिन हुनका अपना घर मे रहबाक सौभाग्य भेटबो करनि ओहू दिन ओ पुतोहु के घर वापस आबए सँ पहिले धरि डैग्नीएक बच्चा सब संग रहए लागल छलीह। मात्र वीकेन्ड ओ अपना घर मे बितबैत छलीह।
डैग्नी एकदिन मि0 विलियम संग बिचार कऽकऽ डा0 अजितेश के सबटा बात सूचित करबाक प्लान कएलक। यद्यपि बड़कीकाकी जानिबुझि कऽ ओकरा सभ के पुतोहुक कोनो खिधांस नहि कहने छलखिन मुदा ओ सब काबिल लोक छल आ दू मास मे दू जोड़ दू बराबर चारि कऽ लेने छल । सब सँ पहिले डैग्नी विलियम इन्टरनेट पर बड़कीकाकीक एकटा इमेल आइडी रजिस्टर कयलक आ एकटा छोटका डायरी पर ओ बड़कीकाकीक इमेल एड्रेस लिखि देलकनि। ओ डायरी दैत कहलकनि ’’ई डायरी राखू बड़कीकाकी। अइपर अहाँक इमेल एड्रेस अछि। संसार मे कतहु रहू ई पता नहि बदलत। कोनो साइबर कैफे मे अपन इमेल पढ़ि सकैत छी।’’
बड़कीकाकी के बड़ उत्सुकता भेलनि पुछलखिन ‘‘ बेटी, हमर पता दुनिया भरि मे एके कोना हैत आ की हैत ? ’’ डैग्नी हँसैत कहलकनि ‘‘ अहाँक पता भेल बड़कीकाकी@हाटमेलडाटकाम।’’
फेर हुनका सभटा बात बुझा देलकनि। अपन इमेल एड्रेस ओहि डायरी पर लिखि देलकनि आ कहलकनि जे ‘‘ बेटाक इमेल एड्रेस सेहोे अइपर लिखा लेब। ’’
बेटा जखन एक वीकेन्ड मे घर अएलखिन तऽ समय देखि कऽ बड़कीकाकी अपन डायरी दैत कहलखिन ‘‘ अइपर अपन इमेल एड्रेस लिखि दैह बौआ। ’’ डा0 अजितेश चैंकि उठलाह। ओ डायरी हाथ मे लऽकऽ पन्ना पलटलनि तऽ अंग्रेजी आ हिन्दी मे लिखल देखलखिन ‘‘बड़कीकाकी@हाटमेलडाटकाम।’’ संगे ओ डैग्नी विलियम्स2003@हाटमेलडाटकाम सेहो लिखल देखलखिन। ओ आश्चर्य सँ पुछलखिन ‘‘ माँ ई सब की छिऔ। ई के लिखि देलकौए ? ’’
‘‘यैह सामने जे घर छैक ने डैग्नी बैटीक। वैह हमर एहन पता बना देलकए जे सौंसे संसार मे एके रहतइ। ’’ बड़कीकाकी सहज भावें कहलखिन।
‘‘ डैग्नी बेटी!! ई के छइ! ओकरा सँ कोना पहचान भऽ गेलौए ? हम एतेक बरख सँ छी से हलो-हाए सँ बेशी पहचान नहि अछि आ तों ओकर बड़की काकी आ ओ तोहर डैग्नी बेटी ? से कोना भेलैक आ एते दिन कहलें ने किए!! ’’ डा0 अजितेश आब चिन्तित भऽ गेल छलाह। माए साफ-साफ कहए सँ परहेज कऽ रहल छलखिन। डा0 अजितेश अपन इमेल एड्रेस ओइ डायरी पर हिन्दी आ अँग्रेजी मे लिखि देलखिन। हुनका ई जानि कऽ आर आश्चर्य लगलनिे जे बड़की काकी पासवर्ड शब्द सेहो जनैत छथिन आ’ कम्प्यूटर पर पासवर्ड टाइप सेहो कऽ सकैत छथिन। अपना लैपटाप पर ओ माँक इमेल एड्रेस टाइप कएलनि आ माँ के अपन पासवर्ड लिखए कहलखिन। माँ पासवर्ड टाइप कऽ देलखिन। एतबे नहि ओ ‘‘लाग इन’’ के क्लिक सेहो कऽ देलखिन आ इनबाक्स खोलि देलखिन। डा0 अजितेश तखन आर दंग रहि गेलाह जखन इनबाॅक्स मे डैग्नी विलियमक इमेल पढ़लनि। ओ अंग्रेजी आ हिन्दी मिश्रीत भाषाक इमेल अंग्रेजी मे टाइप कऽकऽ लिखने छलनि जे ‘‘बड़कीकाकी अहाँ सत्ते मदर मरियम सन छी। हम आ हमर पति मदर नइ देखने छलिऐक। दुनू गोटाक मदर बचपने मे छोड़ि कऽ चलि गेल छल। आब अहाँकें पाबि कऽ हमरा सबके बुझऽ मे आबि रहलए जे हमरा सभक जीवन मे मदर नहि रहला सँ की-की रिक्ते रहि गेल। अहाँ जखन हमर छोट बेबी के दुलार करै छी, ओकरा क्रीम लगा कऽ मालिश कऽ दैत छिऐक, हमरा बेटी के इन्डियन स्टोरी सुनबै छिऐक तऽ अहाँके पकड़ि कऽ हमरा बहुत कनबाक इच्छा होइत रहैए। हमर पति एक दिन अहाँके दुनू बच्चा संग हँसैत खेलाइत आ’ बेबी के मालिश करैत देखि हमरे पकड़िकऽ कानए लागल छलाह। कहने छलाह जे ‘‘ वी मिस्ड मेनी आसपेक्ट आॅफ लाइफ विदाउट मदर। मदर तऽ सदा मदर रहैत छैक बिना कोनो जाति धर्म आ स्थानक बंधन के। हमसब डा0 अजितेशक थैन्कफुल छियनि जे ओ हमर सभक जीवन मे एतेक पैध अनुभवक एपारच्युनीटी देलनि।’’
डा0 अजितेश इमेल पढ़ि कऽ संदेह सँ भरि गेलाह। ओ पुछलखिन ’’ माँ तोरा इनबाक्स मे एकटा ईमेल छौक से पढ़ने छैं। ’’
‘‘हँ डैग्नीक बेटी पढ़ि कऽ सुना देने अछि। बादमे डैग्नी बेटी सेहो बुझा देने छल।’’ बड़की काकी उत्तर देलखिन।
डा0 अजितेश प्रातः काल रविदिन मि0 डैग्नी विलियमक घर अप्यान्टमेन्ट लऽकऽ गेलाह। माए के जानि-बुझि कऽ संग नहि लए गेलाह। मि0 एण्ड मिसेज विलियम घर मे हुनकर खूब स्वागत केलखिन। डा0 अजितेश माएक मादें पुछलखिन तऽ मि0 डैग्नी विलियम नहिओ चाहिक सबटा खिस्सा कहि सुनौलकनि। ओ इहो कहलकनि जे हम सब 911 मे फोन कऽ पुलिस हेल्प अहाँक माए के देआ सकैत छलहुँ मुदा पत्निक अपराधक दंड हम सब अहाँ के नहि भोगबऽ चाहलहुँ। तैं हमरा सबके बैसले बैसल एकटा मदर हाथ लागि गेल। डा0 अजितेश दुख आ लाज सँ गड़ल जा रहल छलाह। अपना आप पर तामस भऽ रहल छलनि जे चारि मास सँ एतेक किछु भऽ रहल छलैक आऽ ओ किछु नहि बुझि सकलाह। ओ मि0 आ मिसेज विलियम के धन्यवाद दऽकऽ लजाइत अपना घर चलि अयलाह। पत्नि के किछु नहि कहलखिन। ओ पत्नि के नीक जकाँ चिन्हैत छलाह मुदा विदेश मे घिनबए नहि चाहलनि।
डा0 अजितेश निर्णय कयलनि जे जाधरि माँ रहत ओ लेबोरेट्री नहि जएताह। वर्क फ्राॅम होम करताह। जखन कखनो जायब आवश्यक भऽ जेतनि तऽ माँके सेहो संगे लाॅस एन्जिल्स लेने जेताह आ दोस्तक घर मे राखि देथिन। आबए काल फेर संगे लेने औथिन। माँक वीसा आब लगभग दूइए मास बाँचल छलनि। ई निर्णय ओ ककरो नहि कहलखिन। ओ सदिखन माएक संग रहए लागल छलाह मुदा मिसेज विलियमक ओहिठामक अबरजात बन्न नहि भेलैक। बड़कीकाकी सेहो अपन प्रणक रक्षा कएलनि। ओ अपना मुँहे बेटा के अपन कोनो दुख नहि कहलखिन।
बड़कीकाकी बड़ दुखी मोन सँ वीसाक अवधि समाप्त भेलाक बाद गाम चलि अएलीह। पुतोहुक चालि आ व्यवहार देखि एकदम चिन्तित भऽ गेल छलीह।
‘‘ ज्जा बड़कीकाकी सूति रहलहुँ की ! ’’ नित्यानन्द डीजलक डिब्बा उतारैत बाजल ।
‘‘ अँए! नइ नइ बौआ, बैसल बैसल अहिना आँखि लागि गेल छल।’’ बड़कीकाकी हड़बड़ाकऽ उठैत बजली।
‘‘बस ठहरु दू मिनट मे हम अहाँके इमेल पढ़ा दैत छी । देरी भेल बड़कीकाकी माफ करब। ’’ ई कहैत नित्यानन्द जेनरेटर चलबए चलि गेल आ बड़कीकाकी कम्प्यूटर वला कुर्सी पर जा कऽ बैसि गेलीह। कम्प्यूटर खोलि कऽ इन्टरनेट कनेक्ट कएलक नित्यानन्द। बड़कीकाकीक इमेल एड्रेस लिखि देलकनि। बड़कीकाकी अपन पासवर्ड टाइप कऽ देलखिन। नित्यानन्द दूर ठाढ़ मुसकिआइत रहल। बड़कीकाकी एकाउन्ट के साइनइन कएलनि। नित्यानन्द आबिकऽ डैग्नी विलियमक इमेल पढ़य लागल मुदा दूइए पांति पढ़लाक बाद ओ चुप्प भऽगेल।
‘‘चुप्प किए भऽ गेलहुँ बौआ! आगाँ पढ़ू ने। ’’ बड़की काकी बजली।
नित्यानन्द चुप्पे सौंसे मेल पढ़ि गेल मुदा बाजल किछु नहि।
बड़की काकी चिन्तित होइत बजली ’’ की बात छै! कोनो अशुभ बात लिखल छैक की। ’’
‘‘की कहू बड़कीकाकी! अजितेशभाइ दू दिन पुलिस कस्टडी मे छलाह। परसूए बाहर भेलाहए। ‘‘ नित्यानन्द आस्ते सँ कहलकनि।
बड़की काकी डर सँ काँपए लगली पूछलखिन ’’ से की केलकइ अजितेश ? ’’ ‘‘अहाँक पुतोहु 911 के काल कऽ कऽ पुलिस मे शिकायत कएने छलखिन जे अजितेश हुनका संग मारिपीट करैत छथिन। असली बात ई भेल रहैक जे डिसवासर मे बरतन राखए सँ पहिले अजितेश भाइ बरतन के पखारि नहि देने छलखिन। तैं बरतन कने गन्दे रहि गेलनि। ओही पर बाताबाती भेलनि आ बात बढ़ि गेलनि।’’ नित्यानन्द इमेलक पूरा बात कहि देलकनि।
‘‘ आब कत्त छैक अजितेश ? ’’ बड़की काकी पुछलखिन।
‘‘ओ पुलिस स्टेशन सँ निकलि कऽ सीधे सैन्डियागो सँ लाॅस एंजिल्स चलि गेलाह। घर वापस नहि अयलाहए। एतबे बात लिखल अछि। ’’ ओ बाजल।
बड़की काकी नित्यानन्दक हाथ सँ माउस लऽ कऽ साइन आउट क्लिक कएलनि आ आँचर सँ मुँह झाँपि घर विदा भऽ गेलीह।
एकर तीन मासक बाद पता लगलनि जे बेटा-पुतोहु मे तलाक भऽ गेलनि।
© -श्याम दरिहरे
(लेखकक अनुमति बिनु एही कथाक कतहुँ आन ठाम प्रकाशित करब कॉपीराइट एक्ट कें अंतर्गत दण्डनीय अपराध थिक )


c: text/html

text:
विलियम होगार्थ
विलियम होगार्थ (/ˈhoʊɡɑːrθ/; १० नवम्बर १६९७ - २६ अक्टूबर १७६४) एक अङ्ग्रेजी चित्रकार, प्रिन्टमेकर, सचित्र व्यंग्यकार, सामाजिक आलोचक, आ संपादकीय कार्टूनिस्ट छी, जिनका अग्रणी पश्चिमी अनुक्रमिक कलाके श्रेय जाइत छल।
विषय सूचीसभ
- १ प्रारम्भिक जीवन
- २ व्यवसाय
- ३ शुरुवाती काम
- ४ मोरलाइजिङ्ग कला
- ५ वेश्याक आ रेकक प्रगति
- ६ विवाह एक-ला-मोड
- ७ उद्योग आ आलस्य
- ८ बीयर स्ट्रीट आ जिन लेन
- ९ क्रूरताक चाइर चरणसभ
- १० चित्र
- ११ ऐतिहासिक विषयसभ
- १२ बाइबलीय दृश्यसभ
- १३ कलैसक गेट
- १४ अन्य बादके कामसभ
- १५ लेखन
- १६ पेन्टर आ आधुनिक नैतिक विषयसभक मुद्राकार
- १७ पुरान मालिकसँ प्यारोडीक उधारी
- १८ व्यक्तिगत जीवन
- १९ मृत्यु
- २० प्रभाव आ प्रतिष्ठा
- २१ चुनल गेल कामसभ
- २२ सन्दर्भ सामग्रीसभ
- २३ बाह्य जडीसभ
- २४ एहो सभ देखी
प्रारम्भिक जीवन[सम्पादन करी]
व्यवसाय[सम्पादन करी]
शुरुवाती काम[सम्पादन करी]
मोरलाइजिङ्ग कला[सम्पादन करी]
वेश्याक आ रेकक प्रगति[सम्पादन करी]
विवाह एक-ला-मोड[सम्पादन करी]
उद्योग आ आलस्य[सम्पादन करी]
बीयर स्ट्रीट आ जिन लेन[सम्पादन करी]
क्रूरताक चाइर चरणसभ[सम्पादन करी]
चित्र[सम्पादन करी]
ऐतिहासिक विषयसभ[सम्पादन करी]
बाइबलीय दृश्यसभ[सम्पादन करी]
कलैसक गेट[सम्पादन करी]
अन्य बादके कामसभ[सम्पादन करी]
लेखन[सम्पादन करी]
होगार्थ अपन पुस्तक सौंदर्यक विश्लेषण (१७५३) जाहीमे ओ कलात्मक डिजाइनक अपन विचारसभक लिखने अछि आ प्रकाशित केने अछि।
पेन्टर आ आधुनिक नैतिक विषयसभक मुद्राकार[सम्पादन करी]
पुरान मालिकसँ प्यारोडीक उधारी[सम्पादन करी]
व्यक्तिगत जीवन[सम्पादन करी]
२३ मार्च १७२९ मे होगार्थ, जेन थोर्नहिल, कलाकार सर जेम्स थोर्नहिलक बेटीसँ विवाह केलक।
मृत्यु[सम्पादन करी]
होगार्थक मृत्यु २६ अक्टूबर १७६४ मे लण्डनमे निधन भ गेल आ सेन्ट निकोलस चर्च, शिस्विक, लण्डनमे दफनावल गेल छल।

robotstxt: allowed

filter: keep


text:
दरभंगा: दरभंगा नगर निगम क उदासीनता क कारण शहर एकटा एहन योजना स वंचित भ रहल अछि जे शहर कए एकटा नव परिचय द सकैत छल। दरभंगा क गिनती देशक किछु व्यवस्थित शहर मे छल आ एखनो इ तेजी स विकसित भ रहल शहरक सूची मे अछि। कोनो शहर क सबस पैघ जरूरत ओकर सार्वजनिक आधारभूत संरचना होइत अछि। बिहार सरकार एक दिस झाडालय (शौचालय) क विकास लेल प्रयासरत अछि त दोसर दिस एहि शहर मे सार्वजनिक झाडालय क गप इतिहास जेकां भ चुकल अछि। ताबड़तोड़ बढ़ैत जनसंख्या क बावजूद निगम क झाडालय निर्माण मे कोनो दिलचस्पी नहि देखा रहल अछि। पुरान झाडालय आब खंडहर समान भ चुकल अछि। एहन मे शहर कए सुचिता देबा लेल नव सार्वजनिक झाडालय निर्माण लेल आगू आयल एकटा संस्था क प्रस्ताव कए सेहो निगम तख्खा पर राखि देलक। शहर क दू लाख य बेसी आबादी आ बाहर स रोज अबनिहार पाहुनक लेल 1972 मे बन नौटा सार्वजनिक झाडालय महज कहबा लेल चलि रहल अछि। ओकर सबहक स्थिति एतबा जर्जर भ चुकल अछि जे दूटा कए बंद क देल गेल अछि। शहरक इतिहास आ जरुरत कए देखैत स्वयं सेवी संस्था आॅल इंडिया इनवायरमेंट एंड एजुकेशनल सोशल वेलफेयर सोसाइटी अपन खर्च पर शहर मे 16टा सार्वजनिक मॉडर्न झाडालय निर्माण करबाक अनुमति निगम स मंगने छल। संस्था तीन करोड़ टका खर्च क शहर कए एकटा नव रूप देबाक प्रस्ताव तैयार केने छल। एहि दिशा मे तत्कालीन नगर आयुक्त केबीएन सिंह दिलचस्पी सेहो देखेने छलाह। छहटा स्थान पर निर्माण कार्य लेल संस्था आ निगम क बीच 11 अप्रैल कए समझौता सेहो भेल। शहर क आवागमन कए देखैत निगम शहर क चारू दिशा मे झाडालय निर्माण लेल समझौता संस्था स केने छल। एहि मे रेलवे स्टेशन, बेंता चौक, डीएमसीएच क मुख्य दुहारि आ गायनिक वार्ड, लहेरियासराय आ मुफ्ती मोहल्ला क अंबेदकर कॉलोनी शामिल छल। मुदा बाद मे एकरा नव नगर आयुक्त विचाराधीन बना देलथि। संस्था कए एखन धरि काज शुरू करबाक स्वीकृति नहि देल गेल अछि। संस्था डीएम कए पत्र लिखकए दिल्ली मोड़ स्थित निमार्णाधीन बस स्टेंड मे सेहो डीलक्स सार्वजनिक झाडालय आ स्नान घर बनेबाक प्रस्ताव देने छल। एकरा लेल जिला योजना पदाधिकारी नगर निगम कए एक सप्ताह क अंदर मंतव्य देबा लेल कहने छलाह। 16 अगस्त स निगम मे इ फाइल तख्खा पर गरदा खा रहल अछि। एहि संबंध मे एआइइएएसवीएस क अध्यक्ष रामकुमार राय निगम प्रशासन स बेर-बेर संपर्क करबा पर सेहो निर्माण क स्वीकृति नहि द रहल अछि। कहल गेल अछि जे अहां सब स बसी टका शहर लेल सरकार लग अछि आ सरकार इ काज करत। निगम क इ कहब सेहो अछि जे ओ अपन बल पर बेहतर झाडालय क निर्माण करबा मे समर्थ अछि। एहन मे संस्था अपन प्रस्ताव आब आन शहर लेल बनेबा पर विचार क रहल अछि। दोसर दिस महापौर गौरी पासवान क कहब अछि जे हम चाहैत छी जे शहर मे मॉडर्न झाडालय क निर्माण हुए, मुदा एहि स निगम कए राजस्व क क्षति भ रहल अछि। ओना पासवान इ कहलाह जे एखन धरि प्रस्ताव कए खारिज नहि कैल गेल अछि इ विचाराधीन अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
मैथिली महायात्रा आ रक्तदान कार्यक्रम
मिथिलांचल महासभा द्वारा आयोजित मैथिली महायात्रा ४ जनबरी केँ होटल रिलेशन
केर सभागार मे भव्यतापूर्वक सम्पन्न भेल। कानपुर सँ सांसद तथा भाजपाक
वरिष्ठ नेतृत्वकर्ता डा. मुरली मनोहर जोशी केर जन्मदिनक पूर्व-संध्या पर
आयोजित एहि कार्यक्रम मे सामाजिक सरोकार आ मानव-सेवा प्रति जिम्मेवारीक वहन
करैत आयोजक संस्था द्वारा रक्तदानक कार्यक्रम सेहो राखल गेल छल। रोटरी
क्लब - कानपुर संग सहकार्य करैत सभागारक बाहर रक्तदान कैम्प लगाओल गेल।
विदित हो जे मिथिलांचल महासभा अपन स्थापनाकालहि सँ समाज प्रति पूर्ण
संवेदनशील रहि विभिन्न तरहक मानव-सेवाक कार्य करैत आबि रहल अछि। एहि मे
फ्री मेडिकल कैम्प, विकलांग लेल ट्राइ-साइकिल वितरण, असहाय परिवार पर अचानक
आयल कोनो आफत-विपत्तिक घड़ी सहायक बनि मानवीय सहयोग देनाय, आर्थिक रूप सँ
विपन्न बाल-बालिकाक समुचित शिक्षा लेल प्रयास आदि विभिन्न सामाजिक कार्य
करबाक पैघ सूची अछि।
मैथिली-मिथिला प्रति योगदान देनिहार विभिन्न
शहर-नगर मे बसनिहार प्रवासी मैथिल लोकनिक परिचय केँ संग्रह करबाक उद्देश्य
सँ कैल जा रहल मैथिली महायात्राक पड़ाव कानपुर मे 'मैथिली, मैथिल के प्रति
सिनेह एवं एकजुटता' आ 'प्रवासी मैथिलक राजनैतिक अधिकार' पर परिचर्चा
गोष्ठीक संग कविता पाठ, भगवती गीत तथा सहभोज सँ समापन कैल गेल। मिथिलांचल
महासभाक संस्थापक अध्यक्ष तथा कानपुर मैथिल समाजक अग्रणी श्री रवि नाथ
मिश्र केर अध्यक्षता मे लगभग ५ घंटा तक चलल परिचर्चा कार्यक्रम मे विभिन्न
ठाम सँ पधारल विद्वान्, अभियानी, नेतृत्वकर्ता, कवि सहित स्थानीय विज्ञजनक
नीक सहभागिता देखल गेल। मैथिलक सम-सामयिक अवस्था पर आधारित रहबाक कारणे
श्रोतावर्ग शालीनता सँ वक्ता लोकनिक सब बात केँ सुनलैन।
किसलय
कृष्णक कुशल ओ विशिष्ट मंच संचालन सँ चलि रहल कार्यक्रम मे प्रमुख अतिथि
प्रो. ज्योति किरण (प्राध्यापक, विमेन्स कालेज, कानपुर) द्वारा
दीप-प्रज्वलन तथा हरेराम झा द्वारा गाओल गोसाउनि गीत सँ सभा आरंभ भेल।
कार्यक्रम प्रभारी (संयोजक) अनिल झा द्वारा स्वागत-मन्तव्यक संग विषय
प्रवेश करबैत मिथिलांचल महासभाक विगत मे कैल गेल विभिन्न मूल्यवान् सेवा
सहित भविष्य मे मैथिल केँ अधिकार संपन्न बनेबाक लेल राजनैतिक सामर्थ्य सँ
परिपूर्ण बनेबाक लेल संघर्ष जारी रखबाक बात स्पष्ट कैल गेल। ओ अपन प्रखर
वाणी सँ समस्त मैथिल समाजकेँ आह्वान कयलनि जे जाबत हमरा लोकनि अपना आप केँ
राजनैतिक पद आ पावर सँ परिपूर्ण नहि करब, बाहरी दुनिया हमरा सबकेँ मोजर नहि
देत। मुस्लिम वोट बैंक केर उदाहरण दैत ओ मैथिल वोट केर परिकल्पना पर विचार
केन्द्रित केलनि। एहि लक्ष्य केर प्राप्ति तखनहि संभव होयत जखन हम सब
सशक्त एकजुटता सँ अपन नेता अपनहि बनायब। दुनियाक कोनो राजनैतिक शक्ति मैथिल
केँ पाछू नहि कय सकैत अछि जँ हमरा लोकनि एकसूत्री कार्यक्रम चलाबी, अपन
समाजक लोक मे कथमपि राजनैतिक लड़ाई मे धोखा नहि दय बस एक स्वर मे आवाज
लगाबी। काफी भावुकता सँ भरल विचार सब रखैत श्री झा इहो कहलैन जे कोना लोक
अपन मूल घर-द्वारि छोड़ि कतहु शहर मे अबैत अछि, कोन तरहें ओकरा पर ओहिठामक
स्थानीय समाजक लोक बिहारी कहिकय वा आन-आन तरहें दुत्कार-फटकार दैत छैक,
तथापि अपन माटि-पानि-भाषा-संस्कृतिक प्रसादे कोना एक मैथिल प्रवास पर सेहो
अपन जीवटतापूर्ण संघर्ष सँ अपना केँ स्थापित करैत अछि आ आब बेर आबि गेल छैक
जे प्रवासी मैथिल केँ अपन राजनैतिक अधिकार प्रति पूर्ण साकांछ रहैत
अधिकारसंपन्न बनय। आब कानपुर मे मैथिल केर एतेक अधिकार बनैत छैक जे कुल ७
विधायक मे सँ ३ विधायक मैथिल बनय, कानपुर नगरक मेयर मैथिल बनय, मैथिल
बाहुल्य क्षेत्रक वार्ड कमिश्नर मैथिलहि केँ चुनल जाय आ विभिन्न राजनीतिक
दलक मात्र मुखौटा वोटबैंक नहि बनि मैथिल ओहि दलक नीतिकार आ पदवीधारी
अधिकारी सेहो बनय। मुह ताकयवला समय सँ आब मैथिल ऊपर आबि चुकल अछि। सब तरहें
मैथिल मे ई सामर्थ्य छैक जाहिक आधार पर ओ राजनैतिक सामर्थ्य केँ हासिल कय
सकैत अछि। एहेन उर्जावान् आ सशक्त घोषणा सुनि उपस्थित जनमानस बेर-बेर तालीक
गुंज सँ स्वागत करैत देखायल। एहि उद्घोषणाक तुरन्त बाद बाल गायक निकेतन
द्वारा भगवतीक गीत गाबि दर्शक-श्रोताकेँ मंत्रमुग्ध कय देल गेल।
तदोपरान्त मैथिली महायात्राक उद्देश्य तथा कानपुर धरि अयबाक अनुभूति पर
प्रवीण नारायण चौधरी द्वारा सभाकेँ संबोधन कैल गेल। पूर्व वक्ताक भावुक
प्रस्तुति सँ अभिभूत प्रवीण सेहो हुनकहि समस्त बातकेँ बल दैत कानपुरवासी सँ
अपील कयलनि जे हनुमानी शक्ति जे बिसरायल अछि तेकरे पुनर्स्मृति मे अनबाक
लेल ईश्वरीय कृपासँ ई यात्रा आइ कानपुर आबि गेल अछि। कानपुर सहित भारत ओ
नेपालक विभिन्न शहर मे मैथिलक जे उपस्थिति अछि ताहिक बले आब मैथिल पुत्र
विधानसभा आ संसद भवन तक पहुँचय लागल छथि। मिथिलाक हालत बदतर अछि, ताहि दिशा
मे सोराज केर सिद्धान्त टा कारगर होयत। ताहि लेल सेहो आब प्रवासी मैथिल
केँ जिम्मेवारी वहन करय पड़तनि। ब्रजस्थ मैथिलक उदाहरण दैत ओ सभा सँ यैह
अपील कयलनि जे पहिचानक विशिष्टताक प्रथम आधार भाषा प्रति उदासीनता दुखद
अछि। मैथिली भाषा मे सृजनशील कार्य करबाक परंपराक निर्वाह कैल जाय। जहिना
मैथिली अन्तो-अन्त तक संविधान द्वारा सम्मानित भेल तहिना मिथिला सेहो
सम्मानित हेबाक चाही।
क्रमश: विषय तथा महायात्राक उद्देश्य पर
विभिन्न वक्ता द्वारा सारगर्वित संबोधन कैल गेल। परिचर्चा तखन फेर रंग
पकैड़ लेलक जखन दिल्ली सँ यात्रा मे आयल मिथिला राज्य निर्माण सेनाक
राष्ट्रीय उपाध्यक्ष अमर नाथ झा द्वारा मैथिली आ मिथिला लेल कैल जा रहल
युवा प्रयास पर प्रकाश देल गेल, संगहि इहो स्पष्ट कैल गेल जे एक रतिक इगो
कतेक घातक बनि सकैत अछि आ कोना कोनो सार्थक कार्यकेँ पटरी सँ उतारि सकैत
अछि। लोक देवी-देवता केँ पूजा डरे करैत अछि जे जँ पूजा नहि करब तऽ अनिष्ट
होयत। तहिना आइ राजनीतिकर्ता एहि डरक सिद्धान्त पर काज करैत अछि जे जँ कोनो
खास समुदाय वा भाषाभाषी वा क्षेत्रक लोक केर बात नहि मानब तऽ वोट कटि
जायत। मैथिल केँ ई आत्मसात करबाक चाही जे आपसी विखंडन सँ मैथिलक डर केकरो
नहि होइत छैक आ यैह कारण सँ आइ मैथिल केर अधिकार संविधान द्वारा सम्मान नहि
पाबि सकल अछि। अपन सुन्दर अनुभव केर वर्णन प्रस्तुत करैत ओ आह्वान कयलनि
जे हम सब दोसराक पैर पूजा कम करी, अपन भाषाभाषीक नेताकेँ आगू बढाबी आ
एकजुटता आर विषय मे हो नहि हो, राजनीतिक विषय मे सबहक स्वर एक रहबाक चाही।
एहि लेल दोसर किछु नहि, बस अपन इगोकेँ हम सब कम करी।
गवर्नमेन्ट
कालेजक प्राचार्य प्रो. पंकज चौधरी एहि आयोजन प्रति हर्षक अनुभूति प्रकट
करैत स्वयं बहुत दिन सँ एहि मौकाक प्रतीक्षा करबाक उद्गार व्यक्त केलनि।
मात्र पेपर मे पढि संतोष कय लैत छलहुँ, मुदा आइ प्रत्यक्ष मैथिल द्वारा
आयोजित मैथिली महायात्रा कार्यक्रम मे सहभागी बनि प्रवासी मैथिल रहितो
स्वयं मिथिले मे रहबाक अनुभव कय रहल छी। एहि तरहक कार्यक्रम निरंतरता मे
रहत तऽ स्वत: परिस्थिति निर्माण होइत रहतैक, आ हम सब फेर सँ अधिकारसंपन्न
बनबे टा करब। मिथिलांचल महासभाक उपाध्यक्ष देवेन्द्र झा अपन संबोधन मे
'संघे शक्ति कलियुगे' सिद्धान्त पर सबकेँ एकजुट बनबाक आह्वान केलनि। संगहि
प्रवासी मैथिल दुइ प्रकारक होइत अछि, एक मैथिलीभाषी आ एक गैर-मैथिलीभाषी,
एहि दुनु केँ जोड़बाक बात पर ध्यान देबाक आवश्यकता अछि, तखनहि संघ मजगुत
बनत। अन्तर्राष्ट्रीय मैथिली परिषदक महासचिव प्रेमकान्त झा सभा मे कने देरी
सँ पहुँचलाक कारणे केवल अपन मनक बात राखि मिथिला राज्यक आवश्यकता आ मैथिली
भाषाक प्रयोग पर जोर देलनि। समाधान लेल मैथिलीक अपन मिडिया आ मैथिली पढाई
लेल सिबिएसई कोर्स मे विषय रखबाक बात पर प्रकाश देलनि। ओ अपन आलोचनात्मक
अंदाज मे सभा मे बैसल जोरदार भाषण देनिहार लोक सब सँ सेहो ईमानदारी सँ
मैथिली केँ स्वीकारबाक माँग केलनि। दिनेश झा, राधा बल्लभ झा व कानपुर मैथिल
समाजक अनेको अगुआ लोकनिक सुन्दर उपस्थिति आ संबोधन सभाक विशेषता रहल।
तहिना मिथिला राज्य निर्माण सेनाक संस्थापक अध्यक्ष हेमन्त झा द्वारा सेहो
राजनीतिक लड़ाई कोन आधार पर लड़ल आ जितल जा सकैत अछि तेकर सुन्दर चित्रण
प्रस्तुत कैल गेल। आर कतहु मतभिन्नता हो, मुदा मिथिला राज्य लेल आ मैथिलक
राजनैतिक अधिकार लेल एकजुटताक आवश्यकता केँ मनन करी। सरस्वतीक धनी मैथिल
लक्ष्मी केँ प्रसन्न किऐक नहि कय पबैत छथि। विखंडित समाज द्वारा कहियो
अधिकारसंपन्नता प्राप्त नहि भेलैक अछि, तैँ एकजुटता पर सब कियो निरंतर
कार्य करी। मैथिली महायात्रा कार्यक्रम आइ जोड़बाक कार्य कय रहल अछि।
मिथिला राज्य निर्माण सेनाक कोषाध्यक्ष तथा नीतिकार संजीब सिन्हा द्वारा एक
सँ बढि कय एक प्रेरक उदाहरण दैत संघर्ष लंबा समय धरि करबाक बात पर जोर
देलनि। हुनक कहब छल जे बस एकटा ज्ञापन कतहु देला सँ ओ माँग पूरा होयत से
जरुरी नहि छैक, ओकर प्रक्रिया छैक आ ताहि मे हमरा सबकेँ बेर-बेर प्रयास
करहे टा पड़त। जन-आन्दोलन मे जन-जन केर सहयोगक आवश्यकता पर ओ जोर दैत
रहलाह। कौशल कुमार संबोधन करैत कहला जे आइ मैथिल पलायन जेहेन खतरनाक
वन-वे-स्ट्रीट मे यात्रा करबाक लेल बाध्य अछि। पलायन तखनहि रुकत जखन
प्रवासी संपन्न मैथिल एहेन रास्ताक निर्माण करैथ जाहि सँ पलायन रुकय।
विकासक परिस्थिति आइ बाहरे बसल सक्षम आ सामर्थ्यवान मैथिल द्वारा बनि सकैत
अछि।
कानपुर युवा मैथिल केर प्रतिनिधित्व करैत मनोज कुमार द्वारा
युवा-जागृति पर जोर देल गेल। ओ कहलनि जे हम सब योजनाबद्ध तरीका सँ अपन
पहिचान, भाषा, संस्कृति आ एकजुटताक लेल काज कय रहल छी। आब चुप नहि रहब,
अधिकार लेबे टा करब। तहिना दिल्ली सँ आयल 'नशा मुक्त मिथिला' केर संस्थापक
विक्की ठाकुर द्वारा संबोधन मे कहल गेल जे जँ दहेज मिथिला समाजक लेल साँप
छी तऽ नशा समाज लेल जहर छी। साँपक समाधान संभव छैक, मुदा ओकर बिख चढि गेलाक
बाद समाधान कठिन छैक। एहि अभियानक कार्य किनको निजी जीवन मे प्रवेश करबाक
कदापि नहि मुदा नशाक असर सँ समाजकेँ मुक्त करबाक एहि अभियान मे समाजक सबहक
सहभागिता जरुरी छैक। एहि लेल कानपुर समाज सँ सेहो सहयोग भेटत एहि अपेक्षा
केँ ओ प्रकट केलैन। मैथिली गीतकार विमल जी मिश्र सेहो दिल्ली सँ आबि एहि
यात्रा मे सहभागी बनलाह आ दहेज लेनिहारक पत्नी आ बिन लेनिहारक पत्नी कोन
तरहें अपन पति ओ परिवार संग व्यवहार करैत अछि तेकरा लयात्मक प्रस्तुति मे
रखलनि।
मिथिला मिरर केर संपादक ललित नारायण झा मैथिल समाज सँ
वर्तमान युग अनुरूप महिलाक सहभागिता बढेबाक बात पर जोर देलनि। उपस्थित
जनसमूह मे महिलाक सहभागिताक उदाहरण दैत ओ कानपुर समाजकेँ आइना देखबैत अपन
पत्नी सहित ओहि समस्त महिलाक उदाहरण देलनि जे आइ पढि-लिखि सब तरहक फैशन आ
मिशन मे आगाँ छथि। मैथिलानी कतहु सँ कमजोर नहि छथि आ ई बात मिथिलावासीक
परंपरावादी समाजकेँ आत्मचिन्तन करबाक चाही। तहिना ओ अपन मन्तव्य मे मैथिली
सिखेबाक दायित्व माता-पिता पर रहबाक बात कहलनि। भले धिया-पुता अंग्रेजी
माध्यम सँ किऐक नहि पढि रहल हो, ओकरा काउ माने गाय मैथिली मे होइत छैक सेहो
पता हेबाक चाही। पापा बापे केँ कहल जाइत छैक ई बात हम सब अपन बच्चा केँ
जरुर सिखा सकैत छी। माता-पिताक गुणे धिया-पुताक बाढि होइत छैक, संस्कार
जेहेन देबैक वैह आगाँ देखब। जे मैथिली नहि सिखबैत छथि ओ स्वयं २० वर्षक बाद
परिणाम भुगतय लेल तैयार रहैथ। एहि तरहें मिथिला मिरर द्वारा कैल जा रहल
मैथिली ओ मिथिला प्रति विभिन्न योगदान तथा एहि मे सबहक सहयोगक आवश्यकता पर
जोर दैत आगामी समय मे सेहो स्वयं प्रतिबद्ध रहैत सेवा करैत रहब ओ अपन भावना
व्यक्त केलनि।
अन्त मे अध्यक्षीय संबोधन करैत मिथिलांचल महासभाक
संस्थापक अध्यक्ष श्री आर एन मिश्र समस्त संबोधन-भाषण केँ ध्यान सँ सुनि आ
मनन करबाक उपरान्त एक्कहि बात पर जोर देलनि जे वर्तमान कानपुर मैथिल समाजक
हित सर्वोपरि अछि, जाहि लेल मिथिलांचल महासभाक स्थापना ओ केलनि। एहि मे सब
नि:स्वार्थ भावना सँ मात्र सेवा करैत अपन पहिचान आ आत्मसम्मानक रक्षा लेल
आगू बढि गेल छथि। कियो गैर-मैथिल नेता संग फोटो खिचाबय मे गर्वक अनुभूति
करैत छथि ताहि सँ बहुत नीक जे स्वयं मे स्थित ओहि विशिष्टताकेँ जगाउ जे
आन-आन लोक अहाँक संग फोटो खिचाबय मे गर्वक अनुभूति करैथ। अपन निज जीवनक एक
अविस्मरणी उदाहरण रखैत ओ स्मृति मे अनलाह जे कोना हुनक पिता कानपुर मे
पुरोहिताइ करेबा समय एक व्यवसायीक घर हुनकर सोझें अपमानित भेल छलाह, जेकरा
ओहि समय तँ ओ मजबूरी मे वर्दास्त कय लेने छलाह, मुदा बाद मे अपन
संकल्प-शक्ति सँ नौकरी नहि करबाक प्रण करैत व्यवसाय शुरु केनाय आ ओहि अपमान
केनिहार व्यवसायीक पुत्र केँ अपन फर्म मे बारह वर्ष नौकर बनाय रखबाक
विलक्षण आ अति-प्रेरणादायक जोशीला उद्धरण सभाक समक्ष प्रस्तुत केलनि। अपन
संस्थाक युवा आ उर्जावान् शक्ति अनिल झा तथा अध्यक्ष अमित झा केँ दायाँ आ
बायाँ हाथ कहैत ओ वचन देलनि जे बस काज करू आ एहि मे नकारात्मक शक्तिक कोनो
गिनती नहि कैल जायत। अनिल झा केर उर्जा केँ आ काज करबाक प्रतिबद्धताकेँ
आत्मसात करैत ओ एहि मुहिम मे आजन्म आगाँ रहबाक सेहो वचन देलनि। समाजक हर
वर्गक लोक केँ आगू आबि मिथिलांचल महासभाक उद्देश्यक संग डेग बढेबाक आह्वान
सेहो केलनि। कानपुर मैथिली, मिथिला आ मैथिल लेल सदैव तत्पर रहत आ कानपुरक
हरेक समाज संग सहकार्य करैत एहि ठामक विकासक संग मूल मिथिला लेल सदैव
अग्रगामी भूमिकाक निर्वाह करत।
आयोजक संस्था मिथिलांचल महासभाक
अध्यक्ष श्री अमित झा द्वारा आगन्तुक अतिथि तथा समस्त सहभागी सभासद
लोकनिकेँ हृदय सँ आभार प्रकट करैत धन्यवाद ज्ञापन केलनि। अपन संछिप्त
संबोधन मे कानपुरक आयोजन बहुत कम समय मे एतेक गंभीर होयबाक सत्यकेँ
साक्षात् दर्शन कय आह्लादित हेबाक बात कहलनि। तदोपरान्त सभाध्यक्षक आदेश सँ
महाकवि विद्यापतिक स्मृति करैत प्रवीण नारायण द्वारा 'उगना रे मोर कतय
गेलाह' आ 'कहल सुनल सब क्षेमा करियौ यौ बैद्यनाथ' गाबि संपूर्ण
दर्शक-श्रोताकेँ भाव-विभोर बनायल गेल।
मैथिली महायात्राक
कार्यक्रमक संग रक्तदान कैम्प मे लगभग ४० गोटा अपन रक्तदान केलनि। रोटरी
क्लब अफ कानपुर केर सेहो सक्रिय सदस्य तथा ऐगला सत्रक अपेक्षित अध्यक्ष
मिथिलांचल महासभाक अध्यक्ष अमित झा केर सृजनशील प्रयास सँ एहि महान मानवीय
कार्यकेँ निष्पादन कैल गेल। कार्यक्रम मे लगभग ५ बजे अत्यन्त गरिमामयि
उपस्थितिक संग डा. मुरली मनोहर जोशी द्वारा कार्यक्रम सराहना कैल गेल, ५
जनबरी हुनक जन्मदिनक उपलक्ष्य आयोजित कार्यक्रम मे सेहो मिथिलांचल महासभाक
उपस्थिति लेल आमंत्रणाक संग मैथिली भाषा जेना संविधान मे हुनक दल भारतीय
जनता पार्टी स्थापित केलक तहिना मिथिला राज्य केँ सेहो स्थापित करबे करत।
एहि लेल विशेष कार्यदल द्वारा समुचित गृहकार्य कैल जा रहल रहस्य सेहो प्रकट
कैल गेल। समस्त अभियानी केँ अपना संगे सोफा पर बैसाय फोटो सेशनक संग
बेर-बेर डा. जोशी द्वारा मैथिली-मिथिला प्रति शुभकामना संदेश देल गेल।
भविष्य मे सेहो मिथिलांचल महासभा एहेन गौरवपूर्ण कार्यक्रम करैत रहबाक
अपेक्षा रखैत सभा सँ विदाइ लेलनि।
आगन्तुक अतिथि लोकनि केँ जहिना
आरंभ मे पाग, बैज आ माला सँ सम्मान कैल गेलनि, तहिना अन्त मे 'मिथिलांचल
महासभा अंकित स्मृति चिह्न'क संग दोपटा दऽ के अनन्तकाल धरि आयोजित
मैथिली-महायात्रा-कानपुर केँ मोन राखबाक अनुपम संदेश देल गेल। कार्यक्रमक
अन्त एक भव्य सहभोज सँ भेल। समस्त श्रोता-दर्शक आ आगन्तुक अतिथि लोकनि एक
संगे मिथिलाक पारंपरिक शैली मे भोजक रसास्वादन करैत सभाक समापन कैल गेल।
प्रवीण नारायण चौधरी
कानपुर उत्तर प्रदेश


text:
सोमवार, 30 जनवरी 2012
Home Unlabelled
गजलमिथिलाक पाहून भगवान श्रीराम छै
जग में सब सं सुन्दर मिथिलाधाम छै
मिथिलाक मईट सं अवतरित सीता
जग में सब सं सुन्दर हुनक नाम छै
मिथिलाक शान बढौलन महा विद्द्वान
कवी कोकिल विद्यापति हुनक नाम छै
भS जाएत अछि सम्पूर्ण पाप तिरोहित
मिथिला एकटा पतित पावन धाम छै
भेटत नै एहन अनुपम अनुराग
प्रेम परागक कस्तूरी मिथिलाधाम छै
घुमु अमेरिका अफ्रीका लन्दन जापान
जग में नै कोनो दोसर मिथिलाधाम छै
मिथिला महातम एकबेर पढ़ी जनु
मिथिला सं पैघ नै कोनो दोसर धाम छै
जतय भेटत कमला कोशी बलहान
अयाचिक दलान,वही मिथिलाधाम छै
गौतम कपिल कणाद मंडन महान
प्रखर विद्द्वान सभक मिथिलाधाम छै
ऋषि मुनि तपश्वी तपोभूमि अहिठाम छै
"प्रभात"क गाम महान मिथिलाधाम छै
.............वर्ण:-१५...........
रचनाकार:-प्रभात राय भट्ट


text:
मैथिली रंगमंचक प्रख्यात निर्देशक, नाटककार आर कवि कुणाल जीक मूल नाम थीक- शिव नारायण झा। सन 1951 में मधुबनी जिला अंतर्गत पालीमोहन में हिनकर जन्म भेल छल। शैक्षणिक रुप में विज्ञान में स्नातक कुणाल जी बहुप्रतिभाशाली व्यक्तित्वक धनी छैथ आ मां मैथिली के सेवा में अपने आप के रमा लेने छथि। कवि के रुप में कुणाल जीक महत्वपूर्ण रचना में “ मीताक नाम”(1982 में प्रकाशित मैथिली काव्य संग्रह), “समय संदर्भ”(अंतिका में प्रकाशित पैघ कविताक संग्रह) उल्लेखनीय अछि। संगहि, कुणाल जीक प्राय 100 से बेसी मैथिली कविता विभिन्न पत्र-पत्रिका में प्रकाशित भेल अछि। कुणाल जी रेडियो आ दूरदर्शन पर कतेको रासे कवि सम्मेलन में भाग लेने आ कविता पाठ केने छथि । कविताके अतिरिक्त, विभिन्न पत्रिका में कुणाल जीक दू दरजन सं बेसी विहिनी कथा (लघु कथा)क प्रकाशन भेल अछि।
नाटककार के रुप में कुणालजीक प्रसिद्ध मैथिली नाट्यकृति में “ चेतनाक स्वर” (लोक-वेद पत्रिका में प्रकाशित), “चालिस चोर आ गोनू झा उर्फ़ ज्ञान झाक खिस्सा” (गोनू झाक खिस्सा पर मैथिली नाटक, भंगिमा में प्रकाशित) , “कुसुम सलहेस”( लोक महाकाव्य राजा सलहेस पर आधारित नाटक, अंतिका में प्रकाशित),”विदापत” (वहुविख्यात महाकवि विद्यापतिक जीवन आ कृति पर आधारित विदापत शैलीक नाटक, अंतिका में प्रकाशित), “चरित सुखांत” (महाभारत के उप-पाठ्य में उद्धृत चारिटा दृढ़ निश्चयी आ इच्छा-शक्तिशाली चारिटा नारि पर चारिटा नाटकक संग्रह, “मिथिला दर्शन” में प्रकाशित), “घोघो रानी”(बाल नाटक, “जखन तखन” में प्रकाशित)। अनेकानेक पत्रिकामें कुणाल जीक लगभग एक दर्जन लघु नाटक आ रेडियो नाटक प्रकाशित भेल अछि।
कुणाल जी के हिन्दी में नाटक लिखबाक श्रेय सेहो प्राप्त छनि। हिन्दी नाटक में “ बर्बरीक उवाच” (भीम-हीडिम्बा पुत्र बर्बरीकक पौराणिक कथा पर आधारित आधुनिक नाटक), ‘वैशाली (आम्रपालीके समयक इतिहास पर आधारित नाटक)’, “श्वेता” (इच्छाधारी नागक कथा पर आधारित संगीत नाटक), “चलो एक बार फ़िर से” ( नर-नारी सह संबंध तथा जीवन-क्षणक महत्व पर नाटक) आदि किछु नाम अछि।
नाटक (रुपान्तरण, मैथिली) में “रुक्मिणी हरण” (1990 में संगीत नाटक अकादमी द्वारा आयोजित जोनल थियेटर में प्रस्तुतीकरण लेल पं गोबिन्द झाक नाटक के किर्तनिया फ़ॉरमेट में रुपांतरित), ‘सीतायण’ (सोमदेव जी द्वारा लिखित नाटक के किर्तनिया फ़ॉरमेट में रुपांतरित), “लोरिकायन” (कुमार शैलेन्द्र जी द्वारा लिखित लोक-काव्य लोरिक पर आधारित नाटक के किरतनिया फ़ॉरमेट में रुपान्तरित), “ परिजात हरण” (आजुक समयक संवेदनाक संग रुपान्तरित उमापति (15वीं शताब्दीक) केर किरतनिया नाटक) किछु नाम अछि।
मैथिली थियेटर में कुणाल जीक अवदान
कुणाल जी 1975में कोलकाता (तहिया कलकत्ता) सं अपन रंगकर्मी जीवनक प्रारंभ करैत लगभग दू दर्जन नाटकक निर्देशन केने छथि।मैथिली में “चैम्बर नाटक” नामक एकटा सुन्दर नाट्य प्रस्तुति के जन्म देबके श्रेय कुणाल जीके छनि आ अहि श्रॄंखला के लेल प्राय: 12टा स्क्रिप्ट लिखने छलाह आ अही सिरीज में 200सं बेसी शो कायल गेल।
कुणाल जी मिथिला के प्रसिद्ध किर्तनिया नाटक (14वीं शताब्दी के प्रारंभ सं 19वी शदी के मध्य तक) के पुनरुद्धार करैत अहि नाट्य रुप के प्रायोगिक एवं सैद्धान्तिक रुप में स्थापित करैत नीक जका स्थापित केलनि अछि। बिहार के थियेटर फ़ॉर्म आर थियेटर के लोक फ़ॉर्म पर कुणाल जीक खूब नीक अध्ययन आ सुन्दर प्रयोग अछि। अनेकानेक प्रशिक्षु के 1995 सं थियेटर आ किर्तनिया शैली के नाट्य- अभिनय आर आम थियेटर पर प्रशिक्षण दय रहल छैथ जाहिमें सं कतेको गोटे के प्रशिक्षण के लेल भारत सरकर के दिस सं स्कॉलरशिप भेटल छनि। मई 1995 में संगीत नाटक अकादमी, नई दिल्ली द्वारा MCPA, मुम्बई में आयोजित थियेटर निर्देशक वर्कशॉप के लेळ हिनकर चुनाव कायल गेल छलनि। कुणाल जी बिहार शिक्षा परियोजना, संगीत नाटक अकादमी, इप्टा, सांगीत आ नाटक प्रभाग, भारत सरकार आ अन्य द्वारा आयोजित विभिन्न कार्यशाला में “रिसॉर्स पर्शन”(एक्सपर्ट) छैथ।
किर्तनिया एवं लोक-थियेटरक प्रयोग- अहि शॄंखला में कुणाल जी द्वारा कतेक रासे नाट्यक प्रस्तुति कयल गेल अछि ।“रुक्मिणी हरण“ नाटकक पहिल प्रस्तुति (4 अगस्त 1990) संगीत नाटक अकादमी, नई दिल्ली द्वारा जोनल थियेटर के लेल कायल गेल छल। बाद में अकर प्रस्तुति पटना, कोलकाता, बोकारो, बिराटनगर, मधुबनी आ आन जागह पर सेहो भेल छल। “ चालीस चोर आ गोनू झा”क पहिल प्रस्तुति (4 अगस्त 1993) में भेल छल जेकि संगीत नाटक अकादमी, नई दिल्ली द्वारा प्रायोजित छल आ बाद में पटना, सहरसा तथा आन स्थान पर अकर प्रस्तुतीकरन कायल गेल छल। ई नाटक फ़ॉक-फ़ॉर्मक (किरतनिया रुप में भांट/पमरिया) एक प्रकारक नीक प्रयोग छल। सीतायण” (पहिल प्रस्तुति 29 अप्रैल 1997) सेहो संगीत नाटक अकादमी, नई दिल्ली द्वारा प्रायोजित छल आ 5 बेर आरो प्रस्तुति कायल गेल। ई नाटक लीला आ नौटंकीक एकटा मिश्रण छल। मानव संशाधन विकास मंत्रालय, भारत सरकार द्वारा प्रायोजित नाटक “कुसुम सल्हेश” आ “ लोरिकायण” (पहिल प्रस्तुति क्रमश: 29 अप्रैल 1997आ 4 अगस्त 1999 ) पटना,उड़िसा एवां आन अकतेम ठाम अकर प्रस्तुति भेल छल। ई दुनू नाटक लोक-नाट्य के नाच शैली के साथ एक प्रयोग छल। मानव संशाधन विकास मंत्रालय, भारत सरकार द्वारा प्रायोजित नाटक “विदापत” (पहिल प्रस्तुति 2002) किर्तनिया शैली में नाचक एकटा प्रयॊग छ्ल।“परिजात हरण’ जकर पहिल प्रस्तुति 4 अगस्त 2006 के भेल, संगीत नाटक अकादमी, नई दिल्ली द्वारा कायल गेल। बाद में अहि नाटकक मंचन पटना, बेगुसराय, नई दिल्ली आर तेजपुर (गुवाहाटी) में कायल गेल। 21/05/2007 धरि अहि नाटक के 8 बेर मंचन भए चुकल अछि। “बाबाक संस्कार”(पहिल प्रस्तुति 29 दिसंबर 2006)केर मंचन भारत सरकार के संस्कृति विभाग द्वारा प्रायोजित छल। ई नाटक लोक-नाट्य के पमरिया शैली अछि।
कुणाल जी हीरावल के लेल (2टा नाटक) आ अक्षरा आर्टस के लेळ (2टा नाटक) हिन्दी नाटक के निर्देशन केने छैथ।
नाट्य-प्रलेख़ (Theatre Documentation)
कुणाल जी “रुक्मिणी हरण” आ “सीतायण ‘केर नाट्य संगीतक ऑडियो कसेट आर पमरिया (मिथिला के ले लोक नर्तक) के कला पामरा , आर ‘सीतायण’ केर विडियो प्रलेख तैयार केने छैथ।
पुरस्कार आ सम्मान
कुणाल जीके हुनकर कला आर साहित्यिक कर्मशीलता के लेल कतेक रासे सम्मान भेटल छैन। “बर्बरीक उवाच्” नाटक लेल कुणाल जीके “मोहन राकेश सम्मान” के प्रथम पुरस्कार भेटल छैन। 2011में चेतना समिति द्वारा पटना में हिनका थियेटर में लाइफ़ टाईम अचिवमेंटक चेतना सम्मान सं सम्मानित कायल गेल अछि। कुणाल जी EZCC, कोलकाता के गवर्निंग बॉडी के बिहार सं नामित सदस्य छैथ।
विडियो डॉक्यूमेंटरी आ सीरियल
कुणाल जी CIIL, मैसूर के लेल “VIdyapati and His Influence on Bangla” नामक अंग्रेजी में एक घंटाक डॉक्यूमेंटरी फ़िल्म आ बिहार संगीत नाटक अकादमी के लेल “मिथिला का संस्कार गीत” नामक हिन्दी में एक घंटाक डॉक्यूमेंटरी, कला एवं संस्कृति विभाग, बिहार सरकार के लेल” मिथिला पेंटिंग” पर आधा घंटाक फ़िल्मक के निर्माण केने छैथ।“ मिथिला के सांस्कृतिक धरोहर’ पर 13 एपिसोडक डॉक्यूमेंटरी निर्माणक कार्य चलि रहल अछि। कुनाल जी डीडी, पटना सं प्रसारित होमय बला मैथिलीक पहिल टेलि-सीरियल “ नैन न तिरअपित भेल” क पटकथा, संवाद लेखन आ सफ़ल निर्देशन (53 सं 78 ऎपिसोड तक) केने छैथ । “मधुरमणि” आ ‘के सूप के चलनी” नाम के दूटा लघु फ़िल्मक पटकथा आ संवाद लिखने छैथ। कुणाल जी एखन एकटा प्रस्तावित मैथिली फ़िल्म आ एकटा मेगा सीरियल पर काय़ कय रहल छैथ आ जल्दिये ई फ़िल्म आ सीरियल देखबाक भेटत।- By Bhaskar Jha
कुनाल जीके बारे में के की कहलाहः==
Jitendra Jha Jitu
-great theathre perseon.....maithili natak me kirtaniya shaili ko lekar kam kia hai.....accha aadme...helpful..jab ve maithili ntako ki baat hoge..imko charcha hoge hi...maithili serial ke director.....hamre gurudev..sabse kamal ka natak jike chalte inhe pure desh me khyati mili rukmini haran aaur barbarik uvaach hindi play ke lea mohan rakesh award se sammanit ve kia gaya..
Murli Dhar
ः= हं.. अहि फोटो के देख क हमरा मोन पडल..हिनका सन्दर्भ मे हमरा अनुज संजीव पूनम झा(अभिनेता) द्वारा ग्यांत भेल...संजीव जी के बेड पर एकटा बिहार दिवस (शताब्दी वर्श)क स्मारिका पड्ल रहैन हम पलटवैत रही तखन संजीव श्री कुनाल जी के सन्दर्भ मे बताव लगलैथ हमरा हिनका बारे मे जाइन क आत्मिक प्रसन्ंता भेल हिनका सं एहो आशा अछि जे मिथ्लाक लोक संसक्रिति सों जुडल आर कलात्मक धरोहर जे प्राय: विलुअप्त भ रहल अछि खोजबिन करताह. हिनकर द्रिढता, कर्मठता, खोज, अनुसन्धान् के सलाम.
Sanjeev Poonam Mishra jinkar......kaaj har samay biloop hoyat cheej par rahlain......hinkar documentery mithila ke sanskaar geet aa vidyapati kaafi lokpriye bha rahal aich.......hinka baare me jaainek lel ahan ke lama adhyaan kara parat........we salute sir। Suruchi Verma hamare guru jinke disha nirdeshan me maine kam kia aaur aaj jo ve safalta mili hai chote se unhi ke den hai..maine unke sath vidyapati ..vaishali kai natak kea ,,he is a nice person..salute guru ji ko... Shubh Narayan Jha je apan nenpane sa rangkarm hetu jeevan samarpit kene chouthapan tak pahoonch gel ho hoonka hetu ham sab ki kahbain aa ki likhbainh. Jakhan maithili natak apan gamaiya paridhi sa bahar niklalo nai chhal aa kolkata me Bau Shahaiv choudhry dwara maithili natak kenav swaroop nirman bha rahal chhal ta patna Maithili Natakak adhunik swaroop ke nirman me gambhita sa karya prarambh karai bala Kunalji Batuk Bhai urf CHHATRANAND SINGH JHA ke sang aa Kumar Shailendra tatha Kumar Gagan ewan ewan tesar kumar Keshav eetyadik sang je BHANGIMA sanstha dwara maithili natak ke ekta nav uchay delaith ,kiyo maithili natak premi nai bisair sakait aichh. o Maithili Me Natak ke ete ras prayog aa vividhta dwar vibhinna prakar ke natak abhinit aa nirdeshit kelaith je nischite maithili natakakduniya me ekta nik bhandar bha gel aichh. ona ham je hoonak natak dekhne chhee oi me Umapati Upadhyay rachit kirtaniya natak PARYAT HARAN le nai bisair sakait chhee/ ekkou ta charitra me katau lais matra kami nai jakhan ki kam sa kam panch hajar shal pahile ke paripekshhya me avdharit ee natak jahi me vartman me samkalin yuva abhinata ,e sab sa besi sambhavna bala abhineta Snjeev Mishra Krisnak ohen dohri charitrak bhumika jahi me satyabhama ewang rukminik bich chakki ke do pat me fansal hasait muskurait krishna ke dekhne chhee. gajab ke nirdeshan aa Antar Rastriy Maithili Natya Pratiyogita me Prem Lata Mishra Prem ke sang Asgar Asgar ke bhumika ke avismarniya banene chhalah. katek likhu , likhab ta likhte chail jayab. Maithili Rangkarm k ai Bhism Pitamah ke hamar koti koti pranam. Mailorang Repertory 'को नहि जानत है जग मे कपि संकट मोचन नाम तिहारो...' मैथिली नाट्य जगत जखन संकट क्षण मे छल तहि समय उदित भेलाह संकट मोचन अदरणीय कुणाल. कुणाल जी बहुमुखी व्यक्तित्व छथि. मैथिली नाट्य जगतक आजुक समय मे प्रथम नाट्य निर्देशक. ई कहबा मे कनियो भाँगठ नैहि अछि जे मैथिली नाटक के पटना मे स्थापित करनिहार आ मैथिलीक विलुप्त होइत किरतनिया नाट्य शैलीक पुनर्जन्म कर्ता आ. कुणाल जी छथि. आई मैलोरंग हिनके मजबूत नीव पर अपना के ठाढ़ बूझैत अछि. Prakash Jha आदरणीय कुणाल सर के नमन अछि.. मैलोरंग द्वारा आगामी मलंगिया नाट्य महोत्सव मे एक बेर फेर दिल्लीक दर्शक कुणाल जीक निर्देशन मे मैथिली नाटक काठक लोक देखताह. अहूँ आबू नीक लागत... Mollywood Maithlifilmindustry KUNAL JE KIO PARICHAY KE MOHTAJ NAYE YE.....BHANGIMA KE FOUNDER AUR MAITHILI RANGMANCH KE SUTRDHAR KUNAL JE KO NAMAN...
Sanjeev Poonam Mishra ...aa hamra shradhey KUNAAL JEE ke under me TWO YEARS SCHOLARSHIP AWARD BY GOV. OF INDIA....KIRTANIA KA LEL BHETAL AICH...........AOR LAGBHAG 30 TA CHHTRA HINKA UNDER ME SCHOLAR SHIP PRAPT KA LAABHANWEET BHELA.....JE RECORD AICH....
कुणाल जी अखबार में


text:
'जेनरेशन गैप' केँ खपैत डेग :अकानल डेग
-विकाश वत्सनाभ
अकानल डेग एकटा संवाद अछि जाहि मे परिवर्तन केँ स्वीकार करबाक आग्रह तँ अछि मुदा से आँखि मुनने नहि अपितु सचेष्ट होइत किछु सिद्धांतक संग। ई सिद्धांत अछि अपन अतीत सँ सकारात्मक तत्व सबकेँ लए ताहि प्रवाभ केँ समेटैत समाज केँ पुनर्गठित आ चेतना सम्पन्न बनेबाक आग्रह। पुनर्जागरणक बाद मिथिला पर एहि पुनरोत्थानवादी प्रवित्ति जकर जड़ि मे अपन माटि-पानिक अजस्रता छैक तकर विशेष प्रभाव पड़लै। कवि एहि प्रभाव सँ सरिपहुँ प्रभावित छथि। कवि मे पुरातन आ नूतन मनोभावक तेहन मिझराएल अनुभूति छनि जे ओ मडुआ गुमाएब तँ जनैते छथि सङ्गे आलोपित होइत एहि फसिल केँ छवि फेसबुक पर परसैत नवतुरिया केँ अपन माटि-पानिक सुवास सँ सेहो परिचय करबैत छथि।
'हम छी नेआय' अमुक स्वीकारोक्ति सँ उठाओल गेल डेग 'अकानल डेग' होएबाक क्रम मे कुल एक सए छओ डेगक यात्रा तय करैत अछि। एहि संपूर्ण यात्राक अवधि रहल अछि मात्र एक बरख (मई२०१५-मई२०१६)। सृजनताक बाट पर एतेक झटकारि चलब लिक सँ इतर होएबाक प्रबल संभावना उत्पन्न करैत छैक। मुदा, जखन उठाओल एकहेक टा डेग अपन तत्परता आ सम्हार सँ उपस्थितिक निस्सन आभास करबैत हुए तखन ई सृजन यात्राक एकगोट महत्पूर्ण उपलब्धि कहल जा सकैत अछि। एहि एक सए छओ डेगक समवेत स्वर 'अकानल डेग' ओही उप्लब्धिक गबाही अछि।
ई ओहि लगन आ कर्मनिष्ठताक गबाही सेहो अछि जे मात्र एक बरखक भीतर साहित्यक फुलवारी मे कोढ़ी सँ भकराड़ होइत अपन सार्थक उपस्थितिक सद्यः भान करबैत अछि।
एहि डेग सभ सँ एकनिष्ट होएबाक क्रम मे पद्यक एकाधिक विधा सँ परिचय होइत अछि। एहि परिचय मे विविधता छैक। कथ्यक विविधता ,भावक विविधता ,कालखण्डक विविधता। एहि मे विषय-वस्तु केर ट्रीटमेंट एना जेना बहुत रास रोगक निदानक लेल एकगोट 'कॉम्पेक्ट एंटीबायोटिक' | एहि एकनिष्टताक क्रम मे कखन अहाँ मे प्रतिवादक स्वर मुखर होएत, कखन अहाँ मे अपन जड़ि दिस देखबाक प्रवृत्ति अनायास प्रस्फुटित होएत,कखन अहाँ राजनितिक प्रपंच सँ अवगत होएब, कखन दलित किंवा नारी विमर्श अहाँक प्रगतिशील चेतना केँ पाँखि देत, कखन अहाँक स्मृति मे जोगाओल हास्य सद्यः मुखर होएत तेकर अँटकर कठिन अछि। इएह विविधता संग्रह केँ पठनीय बनबैत अछि।
अकानल डेग केँ पढ़ब एखनुका समय मे द्रुत गतिए बदलैत समाज मे पनुघल 'जेनरेशन गैप' सँ तारतम्य स्थापित करब अछि।
एहि सँ उपजल परिवेश केँ बुझबाक एकगोट उपक्रम अछि। ई एकटा संवाद प्रक्रिया अछि जाहि मे परिवर्तन केँ स्वीकार करबाक आग्रह तँ अछि मुदा से आँखि मुनने नहि अपितु सचेष्ट होइत किछु सिद्धांतक संग। ई सिद्धांत अछि अपन अतीत सँ सकारात्मक तत्व सबकेँ लए ताहि प्रवाभ केँ समेटैत समाज केँ पुनर्गठित आ चेतना सम्पन्न बनेबाक आग्रह। पुनर्जागरणक बाद मिथिला पर एहि पुनरोत्थानवादी प्रवित्ति जकर जड़ि मे अपन माटि-पानिक अजस्रता छैक तकर विशेष प्रभाव पड़लै। कवि एहि प्रभाव सँ सरिपहुँ प्रभावित छथि। कवि मे पुरातन आ नूतन मनोभावक तेहन मिझराएल अनुभूति छनि जे ओ मडुआ गुमाएब तँ जनैते छथि सङ्गे आलोपित होइत एहि फसिल केँ छवि फेसबुक पर परसैत नवतुरिया केँ अपन माटि-पानिक सुवास सँ सेहो परिचय करबैत छथि।
ई जे व्यतिगत जिनगीक एकटा विराट अनुभव, परिवर्तनक स्वरबोध आ अतीतक उत्स केँ जोगेबाक त्रिवेणी बहराइत अछि से कविताक क्रम मे एकाकार होइत 'अकानल डेग' नामक संगम मे समावेषित भए जाइत अछि।
योजन भरि योजना बनैत छैक।अनुमोदन होइत छैक। मुदा 'माधव हम परिणाम निराशा'। एहि निराशा मे भविष्यक अन्हार छैक, सरकारी विफलता सद्यः वर्तमान छैक। एहि सँ उपजैत भविष्यक परिदृश्य केर आगम केँ सम्बोधित करैत 'हे यौ' कविता शीर्षक मे कवि कहैत छथि- भस्मासुर भेल आइ,जकरे बलिदान देल/जीविका देल अहाँ/बिनु चालने,बिनु छनने/पीढ़ी दर पीढ़ी केर,भविष्यहुँ धसान भेल। बिसुखैत सामाजिक चेतना आ परस्पर घटैत आपकता कवि केँ व्याकुल करैत छनि। वैश्वीकरण नवीन परिवेश ,संकुचित होइत ग्रामोद्योग आ ताहि सँ ग्रामीण स्तर पर उत्पन्न रोजगारक समस्या सं कवि चिंतित छथि। समाज मे पसरल कुरीति,राजनितिक शिथिलता सन अनन्य विषय केँ आत्मसात करैत कवि एहि संशय मे छथि जे की लिखबाक चाही ? अपन हृदयक एहि दरेग केँ ‘की लिखू’ शीर्षक कविता मे सम्प्रेषित करैत लिखैत छथि :-
लिंगभेद आ कन्या-भ्रूणहत्या भयावह
बलात्कार,काटर,दहेजदानव पराभव
बजार मे उघरैत चीर,तेज़ाब ढारल शरीर
लागल नपुंसकक भीड़ ,सुन्न संवेदन पीड़।
की लिखू ?
एतेक लिखलाक बादो जखन आत्मावलोकन करैत छथि कविक संवेदना बृहद रूप लेब लगैत अछि। ओ परिवेश आ समाजक ओहि समस्त चेतना केँ अकानबाक यत्न करैत छथि जे एहि सभ कुरुति आ अमानवीय तत्व सँ विरोधक संवाद करैत छथि। एहि प्रश्न सबहक उतारा दैत कवि केँ बहुत रास प्रश्न अनुत्तरित सेहो भेटैत छनि। एही क्रम मे अनचोके एकगोट आओर दुरूह प्रश्न सँ प्रत्यक्ष होइत छथि से ‘अनुत्तरित प्रश्न’ कविता शीर्षक मे लिखैत छथि :
मुदा हम ओझराएल छी
सात बरखक पोतीक प्रश्न मे
जे आइ भोरे भोर अनचोक्के पुछलक
'बाबा! जाति की होइत छै '?
कवि आत्म-कथ्य मे अपन वृत्ति केँ भले शुष्क कर्म कहैत होथि मुदा कविता मे सरिपहुँ सरस भेटैत छथि। मोन पड़ैत अछि अलबर्ट आइंसटाइनक एक उक्ति जे :Pure mathematics is, in its way, the poetry of logical ideas. कमरस सन नीरस विषय पढ़ैत एतेक रसक कविता लिखब तें संभव। जँ नारी केँ दाढ़ी होइतइ, पुरुखोक देह जँ भारी होइतइ, पोथीपर हावी थोथी ,पोथी आ थोथी कविता शीर्षक सभ मे कवि व्यंगक पराकाष्ठा छुबैत छथि। पढ़ैत काल स्नेहातिरेकक नैसर्गिक अनुभूति होइत अछि। एहूँ सभ सँ विशेष जे एहि कविता सभ मे व्यंग पूर्ण लॉजिकक संग अबैत अछि। जँ नारी केँ दाढ़ी होइतइ शीर्षक कविताक किछु पाँती :
केहन समस्या भारी होइतइ,जँ नारीके दाढ़ी होइतइ।
अकल सँ रहितइ तेज मुदा,सकल सरदारसँ गाढ़ी रहितइ
गाल रहैत गुलजार दाढ़सँ चतरल,साग गेनहारी होइतइ
केहन समस्या भारी होइतइ,जँ नारीके दाढ़ी होइतइ।
जेठ मे हेठ बदरिया ,फगुआ अगुआ बनि के आउ, माँछ भात -पाँच हाथ ,वसंत वेदन आ आकुल मोन कविता सभ पारम्परिक पृष्टभूमिक कविता थिक। कवि केँ 'Back to root' होएबाक प्रवृत्ति विशेष आह्लादित करैत अछि। नवतुरिया केँ विषयक बोध करबैत अछि। प्रवासी केँ नॉस्टैल्जिक करैत अछि। अपन प्रयास मे कविता सभ पूर्ण सफल होइत अछि। माँछ भात ,पाँच भात कविता शीर्षक किछु पाँति एहिठाम देखल जाए सकैत अछि :
उष्ण भात पर मीन रहै, ताहू पर जौ पीन रहै
जंबीरी नेबोक संग हो, राजा मन ,नै दीन रहै
मिथिला केर सभजन बुझू जे ,माँछ -मासु सौखीन रहै
दुनू तबला -डुग्गी बनि कए,ताक धिना -धिन धीन रहै।
अकानल डेग मे संकलित कविता सभक जे पक्ष सबसँ बेसी प्रभावित करैत अछि ओ अछि कविता सभ मे निहित समयक बोध। साल भरिक कविता दस्तावेज बनि सोझा अबैत अछि। तेँ एहि कविता सभ केँ पढ़ब अपन संस्कृति ,समाज ,परिवेश आदि सँ प्रत्यक्ष होएब सन लगैत अछि। बिसरायल शब्द सबहक समुचित प्रयोग,बूढ़-पुरानक मुहे सुनल लोकोक्ति आदि केँ समावेश आ पुरान शिल्पक नवीन ट्रीटमेंट कविता सभ केँ बेस मनलग्गू बनबैत अछि। पाठक एहि सँ कनेक्ट भए पबैत अछि। संप्रेषणीयताक समस्या नहि छैक किएक तँ कवि यूटोपिया नहि वास्तविक परिवेश मे उठैत-बैसैत छथि।
कविता सभ मे ई जे लोकसरोकारी तत्व अछि से कविताक प्राण कहल जा सकैत अछि आ एकर प्राणप्रतिष्ठा मे कवि खूबे सफल भेल छथि।
जेना की पहिनहुँ संकेत कएने छलहुँ श्री झाक सृजनता केँ कोनो विचारधारा विशेषक अएना सँ देखब समीचीन नहि होएत। हिनक रचना कर्मक विविधता सँ प्रत्यक्ष होएबाक लेल 'वादक' परित्याग करब सएह यथेष्ट। हिनक कविता मे एकटा साकांक्ष मनोभावक बृहद विमर्शक संग अपन माटि-पानि सँ विमुख होइत लोकक प्रति चिंता छनि। जाहि सँ कविता सभ मे लोक जीवनक प्रभाव गहींर होइत अभरैत अछि। अहुना कविता अथवा कोनो आन सृजन अपन परिवेश तथा ताहि मे निहित सरोकार सँ विमुख भए विशेष दिन नहि खेप सकैत अछि। एहन मे अकानल डेगक कविता सभ मे बिहुँसैत गमैया शब्द, विधि-व्यवहार,पाबनि-तिहार आ लोकाव्यव्हारक सार्थक उपस्थितिक संगे एखुनका समयक अतिरेक सँ दग्ध संस्कृतिक अपरूप जाहि रुपे मुखर होइत अछि से रचना केँ स्मृति मे जोगौने ओहि पर चिंतन करबाक लेल पर्याप्त अछि।
श्री झाक एहि ईमानदार प्रयास केँ (कविता चयनक क्रम मे सम्पूर्ण लेखन प्रक्रिया सँ पाठक केँ अवगत करेबाक हेतु जे प्रतिनिधि रचना नहियो छल तकरो संकलन मे स्थान देल गेल अछि) मैथिली साहित्यक निस्सन डेग कहैत पोथीक मादे प्रतिष्ठामूलक भाव उठैत देखैत छी। हिनक ई पहिलुक मुदा समधानल डेग अवश्य अकानल जएबाक चाही।दोसर पोथीक प्रतीक्षाक संग अकास भरि शुभेक्छा ।
पोथी - अकानल डेग ,कवि -अमरनाथ झा 'अमर'
प्रकाशन -मैलोरंग, मूल्य -२०० टाका /-
समीक्षा- विकाश वत्सनाभ


text:
सूर्य नारायण व्यास
पण्डित सूर्यनारायण व्यास हिन्दी के व्यंग्यकार, पत्रकार एवं ज्योतिर्विद छल। उनका साहित्य एवं शिक्षा के क्षेत्र मे सन १९५८ मे पद्म भूषण से सम्मानित कएल गेल छल। पं॰ व्यास १९६७ मे अंग्रेजी क अनन्त काल तक जारी रखे के विधेयक के विरोध मे अपन पद्मभूषण सेहो लौटा देने छल।
बहुआयामी व्यक्तित्व[सम्पादन करी]
ओ बहुआयामी प्रतिभाक धनी छल - ओ इतिहासकार, पुरातत्त्ववेत्ता, क्रान्तिकारी, "विक्रम" पत्रक सम्पादक, संस्मरण लेखक, निबन्धकार, व्यंग्यकार, कवि; विक्रम विश्वविद्यालय, विक्रम कीर्ति मन्दिर, सिन्धिया शोध प्रतिष्ठान आ कालिदास परिषदक संस्थापक, अखिल भारतीय कालिदास समारोहक जनक तथा ज्योतिष एवं खगोलके अपन युग के सर्वोच्च विद्वान छल।


text:
Friday, October 18, 2013
(27) डंका
डंका
चुड़लाइ, तिलकुट आ चूड़ा-मुरही गमछाक एक भागमे बान्हि दोसर भाग दहिना हाथे पकड़ि लटकौने जीवानन्द उत्तर मुहेँक रस्ता डेग झाड़ने जाइत रहए। दरबज्जाक ओसारक दछिनबरिया अखड़े चौकीपर बाँहिक सोंगरक कान्हपर माथ अड़कौने भैयाकाका रस्ते दिस देखैत रहथि कि नजरि पड़िते जीवानन्दकेँ किछु पुछए चाहलनि मुदा मन रोकए लगलनि। सोगाएल मन। मुदा जीवानन्दक आकर्षित रूप देखि मन धिक्कारलकनि जे सभ दिन एकठीम बैस नीक-बेजाए, गप-सप्प करैत एलौं। आइ तँ सहजे तिलासंक्रान्ति सन पावनि छी। तहन जौं नै टोकब तँ केहेन हएत। गंभीर मन मुदा मुस्की दैत पुछलखिन-
“केतए एते हड़बड़ाएल जाइ छह जीवानन्द?”
भैयाकाकाक टोकबकेँ अनठा आगू बढ़ि जाएब जीवानन्द उचित नै बूझि रस्तेपर ठाढ़ भऽ कहलकनि-
“की कहौं काका! ऐबेरक पावनि रीब-रीबेमे रहि गेल।”
जीवानन्दक परेशानी मिलल बात सुनि भैयाकाकाक मनमे गुदगुदी लगलनि। जहिना आत्मा खुट्टा आकि रस्सी सदृश ब्रह्मसँ मिलैत तहिना भैयाकाकाक मन जीवानन्दक बेथा-कथा सुनैले सुरसुरेलनि। चौअन्नियाँ मुस्की दैत पुछलखिन-
“तिलासंक्रान्ति सन खाइ-पीऐबला पावनि, तहन तोरा केना रीब-रीबेमे जा रहल छह?”
भैयाकाकाक बातमे जीवानन्द ओझरा गेल। मनमे उपकलै नीक काज भेने खुशीसँ हँसी लगैए मुदा अधला काज भेने की हँसी नै लगै छै। रस्तापर ठाढ़ भेल जीवानन्दकेँ किछु फुड़बे ने करै। जहिना खेतमे हाल कम रहने अँकुड़ नै जनमैत तहिना जीवानन्दोकेँ भेल। असमंजसमे पड़ल मन सोचलकै जे भोरसँ अखनि धरिक अपने बात सुना दियनि। जौं किछु कहबनि नै तँ मनमे हेतनि जे कोनो उकड़ू काज केने अछि। मुस्कीआइत कहए लगलनि-
“काका, की पुछै छी। चारि बजे भोरे पोखरिक घाट परहक पी-पाह सुनि निन्न टूटि गेल। उठैक विचार करिते रही आकि पत्नी आबि कऽ कहलनि जे रतुपारवाली दीदीकेँ भरिसक दर्द उपकि गेलनि। पूर मासो छियनि। भरिसक वएह कुहड़ै छथि। सुनिते मन खुशी भऽ गेल जे खूब पावनि हएत? मुदा अपन दियाद नै रहने असथिर भेलौं। उठि कऽ गेलौं तँ देखलिऐ जनानी सभ घेड़ने। मुदा हमरा देखिते सिबावालीकाकी कहलनि जे बौआ गामपर नै सम्हरतह, डाकडर लग लऽ जाहक। डाक्टरक नाओं सुनि लगमे गेलौं तँ देखलिऐ जे गाए-महिंस जकाँ देहो-टाँग छिड़ियौने आ अड़ऽ-बोऽऽऽ करैत। एक्को क्षण विलंब करब उचित नै बूझि खाटक ओरियान केलौं आ तमोरिया लए गेलौं। केकर मुँह देखि कऽ उठलौं जे अखनि धरि दू कप चाहेटा पीने छी। दतमनिओ पछुआएले अछि।”
“की भेलनि?”
“बेटा।”
“बेसी तबाही ने तँ भेलह?”
“एह की कहूँ काका, जनीजाति तेहेन भाैनी होइए जे एकबर हेतै आ सातबर भभटपन करत। जखनि खाटपर चढ़बैत रहियनि तखनि तेना ने हाथ- पएर कठुआ लेलनि जे बूझि पड़ल दाँती लगि गेलनि। मुदा मुँहमे बोल रहबे करनि। पकड़ि-पकड़ि हाथ-पएर सेरियौलियनि। मन तेहेन लहरि गेल जे हुअए दू एँड़ ऊपरोसँ लगा दियनि। मुदा फेर भेल जे अधिक दर्द भेने लोकक बुधिओ बाइत जाए छै। हो-ने-हो कहीं सएह भऽ गेल होइन।”
मुस्की दैत भैयाकाका-
“डाक्टर लग ने तँ बेसी भँगठी लगलह?”
“नै। संयोग नीक रहल जे एकमुहरी काज सुढ़ियाइत गेल। साते बजे निकास भऽ गेलनि। मुदा तेते ने काजक ओझरी रहए जे सम्हारैत-सम्हारैत डेढ़ बजे विदा भेलौं।”
“पवनौट केतए लऽ कऽ जाइ छह?”
“तीन पुश्तसँ यूनूसक परिवारसँ आवाजाही अछि। आइ भोरे हुनकर छोटकी बेटी एक मुजेला तरकारी दऽ गेल छेलए। सभ साल दइ छथि। अपने कारोबार छन्हि। ओना पावनि सभमे सेहो पवनौट दइ छथि। तहिना हमहूँ दइ छियनि। सएह छी। आन बेर आठे-नअ बजे दऽ अबै छेलियनि। मुदा आइ तँ दोसरे भाँजमे पड़ि गेलौं।”
“हमर तिल-चाउर कखनि खेबह, आकि अपने ताले-बेताल रहबह?”
“की कहूँ काका, मरैओक पलखति नइए। निचेन भऽ कऽ आएब। अखनि ओहो बच्चा सभ बाट तकैत हएत। सभ भोरे नहाएल आ हम दतमनिओ नै केलौं हेन।”
“अच्छा जाह। बाट तकबह?” कहि भैयाकाका चुप भऽ गेला।
जीवानन्द फुसफुसाइत विदा भेल-
“तेहेन माया-जालक झमेल अछि जे विचारकेँ घुसका-फुसका दैत अछि, जइसँ समैक झुट्ठा बनि जाइ छी। काजक अपन गति छै। समैक गतिसँ मिलि कऽ चलैले ओकरा केना छोड़ब?”
रस्तेपर जीवानन्दकेँ यूनूसक कोरैला बेटा आ छोटकी बेटी देखलक। देखिते दुनू दुआरपर सँ आँगन जाए माएकेँ कहलक-
“जीवानन्द काका अबै छथिन। बड़ीटा मोटरी हाथमे छन्हि।”
हाटक कोबी सेरियौनाइ छोड़ि यूनूसक पत्नी अँगनाक मुहथरिपर आबि, देखलनि। तैबीच भाए-बहिनकेँ कहलक-
“बड़का लाइ हम लेबौ।”
बेटाक बात सुनि माए किछु बाजलि नै। मुस्कीआ कऽ रहि गेल। जीवानन्दकेँ पहुँचिते माए बेटीकेँ कहलक-
“काका एलखुन, प्लास्टिकबला ओछाइन बैसैले ओछा दहुन।”
हाथक गमछा दैत जीवानन्द कहलक-
“नै दाइ, अखनि नै बैसब। झब दए गमछा अजबारि कऽ लाबह।”
जीवानन्दकेँ गेलोपर भैयाकाकाक नजरि जीवानन्देक बात ‘मरैओक पलखति नै अछि’ पर नचैत। पावनिओ रहने दतमनि करैक पलखति जेकरा नै छै, ओकरा लेल पावनिए की? मन आगू बढ़लनि, ई दुनियाँ विचित्र रंगमंच छी। जेहने कलाकार तेहने ई रंगमंच। सुपात्र लेल जौं इन्द्रासन सदृश अछि तँ कुपात्र लेल गंध करैत नर्क जकाँ सेहो अछि। वीर लेल वीरभूमि, तपस्वी लेल तपोभूमि, साधक लेल साधना भूमि तँ चोर-डकैत लेल सोनाक चिड़ै। मधु चढ़ौनिहार लेल मधुशाला तँ इज्जतखोर लेल वेश्यालय सेहो छी। पार्ट खेलेनिहार सेहो अजीब अछि। केतौ पुरुख महिला बनि कलाप्रदर्शित करैए तँ केतौ महिला पुरुख बनि सेहो करैए। मुदा तँए कि पुरुख पुरुख बनि आ महिला महिला बनि अपन पार्ट अदा नै करै छथि। जरूर करै छथि। मन आगू बढ़ि रामायण दिस बढ़लनि। हँसी लगलनि। जे मर्यादा पुरुषोत्तम राम दसमुहाँ रावणकेँ मारलनि (नाश केलनि) वएह वोन जाइकाल कौशल्याक सम्बन्धमे की केलनि। माएक सेवा बेटाक धर्म नै छी? पितासँ कम माए होइत? मन ओझराए लगलनि। मुदा कनी घुसुकि कृष्ण दिस चलि गेलनि। कृष्णपर जाइते हँसी लगलनि। ठोर पटपटेलनि जे नान्हि-नान्हिटा छौड़ा बड़का-बड़का जहलक छहरदेबाली तोड़ि बहरा जाइत अछि मुदा जे सम्पूर्ण ब्रह्माण्डकेँ नचौनिहार छथि, हुनका बुते उक्खरिक बन्हन -ऊखल बन्धन- नै टुटलनि। भैयाकाकाकेँ छगुन्तासँ नजरि निच्चाँ भेलनि मुदा लगले बदलि गेलनि। नजरि बदलिते जोरसँ हँसी लगलनि। मनमे एलनि शिवजी। हद केलनि ओहो, शिवसँ शिवानीओ बनैमे देरी नै लगलनि।
फेर घूमि कऽ भैयाकाकाक मन जीवानन्देपर चलि एलनि। जाधरि जीवानन्द सन-सन बेटा समाजमे नै जनम लेत ताधरि समाजक उन्नति कागतपर बनौल फूल-फलक गाछ सदृश रहत। जइ समाजक लोक पावनिक पाछू पनरह-पनरह दिन पहिनेसँ लगल रहैए। तहूमे एकटा नै कतेको पावनि सालक भीतर अछि, खर्चाक बाट तँ चौड़गर देखै छिऐ मुदा आमदनीक बाटपर नजरिए नै जाइ छै। कियो चारि बजे भोरे स्नान कऽ लाइ-मुरही खेलक तँ कियो चारि बजे बेर झूकैत तदमनि करत। की चारि बजे भोरक सुरूज चारि बजे अपराह्नोमे रहै छथि? सुरूज तँ महाविशाल छथि। तहन मौसम किएक बदलैए? की तइ सदृश मनुखक नै अछि?
रस्ते कातक बँसबीटीमे दतमनि तोड़ि रस्तेसँ दतमनि करैत जीवानन्द आँगन आबि बाल्टीन-लोटा लऽ सोझहे कलपर पहुँचल। हाँइ-हाँह कुड़ुड़ कऽ अदहे-छिदहे नहा आँगन आबि पीढ़ीपर बैस पत्नीकेँ कहलकनि-
“पहिने लाइ-मुरही आ तिलबा नेने आउ?”
“आब कलौ खाएब आकि भुज्जा-भरड़ी खाएब।”
“हद करै छी अहूँ, भोरुका स्नान अखनि केलौं आ खाइबेरमे साँझ पड़ि गेल। सभ सखी सासुर गेल हमरा लेखे चैत पड़ि गेल। ठीके लोक कहै छै। भिनसरसँ बारह बजे धरि लोक जलखैबेर बुझैए आ बारह बजेसँ पहिल साँझ धरि कलौक समए। जइ समैक काज पछुआ गेल पहिने ओकरा ने पुराएब। जौं से नै करब तँ दुनियाँक संग केना चलि सकब?”
जीवानन्दक बात सुनि पत्नी सुधा भरि थारी चूड़ा-मुरही लाइक संग-संग तरुओ-तरकारी घरसँ आनि आगूमे रखि ठाढ़ भऽ गेली। भरल थारी देखि मुस्कीआइत जीवानन्द बाजल-
“एते किए अनलौं। वीधे पुरबैक अछि। जहिना नै पान तँ पानक डंटीओसँ काज चलैए तहिना लाइ-मुरहीक वीधे पुराएब। मुदा खिचड़ीओ तँ लइए भऽ गेल हएत?”
पतिक बात कटैत सुधा बजली-
“नै, जखनि अबैक चाल-चूल पेलौं तखनि खिचड़ी बनेलौं। धिपले अछि।”
“तखनि तरुआ किए पानि भेल अछि?”
“तरकारी आ तरुआ सबेरे बनेलौं। तँए सेराए गेल अछि।”
दू- तीन फँक्का फकिते जीवानन्दकेँ तरास जोर केलक। गिलास भरि पानि पीब निच्चाँमे रखिते रहए आकि तखने सुधा पुछलकनि-
“तिलासंक्रान्तिमे सभ अपन-अपन बहिन ऐठाम पवनौट लऽ कऽ जाइए। अहाँ छोड़ि देबै?”
पत्नीक बात सुनि जीवानन्दक मन थारीसँ हटि बहिनपर पहुँच गेल। सासुर बसैसँ पहुलका बहिनपर नजरि पड़िते मन पड़लै, गठुलाक टाटपर सँ केना तिलकोरक पात तोड़ि आनि माएकेँ तड़ैले दइ छलि। जहन भानस करै जोकर भेल तहन केते सिनेहसँ तरुआ तरि खुअाबै छलि। उझूक मारि-मारि पत्नीक बात मनमे उठैत। सोचए लगल, जौं एक्के दिन अपनो बेटाक बिआह आ साढ़ूओक बेटाकेँ बिआह होइ, तहन की करैक चाही। विचारमे अबिते अपना दिस तकलक। पावनिक दिन छी, बेर झूकि गेल मुदा नहाइओक छुट्टी नै भेल छेलए। अखनो धरि चैन नै भेलौं। भैयाकाकाक तिल-चाउर पछुआएले छन्हि। की हमरा हिस्सामे पैघ लोक लग बैस एक्को घंटा बुझै-सुझैले नै अछि? सदिखन काजक टिकटिकिया कपारपर चढ़ले रहैए। मन घूमि कऽ भरदुतियापर पहुँचल। ठाँउ कऽ अरिपन बना पीढ़ी धोइ केहेन आसन बनबैए। तैपर बैस जोड़ल दुनू हाथ धोइ सिनुर-पिठार लगा फूल-पान रखि आराधना करैए। की ओइ बहिनकेँ बिसरि जाएब? कथमपि नै। मुदा बहिनो की हमरासँ अधला जिनगी जीबैए। सभ तरहेँ ओ नीक अछि। भागिन कौलेजमे पढ़ैए। केहेन ठाठसँ भगिनिओक बिआह केलक। अपन सभ लूरि सिखा माए अपने जकाँ बना देने छै। कोनो चीजक कमी छै। ओ कि हमरे पवनौटक भरोसे हएत। मनमे खुशी एलै। मुस्की दैत बाजल-
“आइ तँ सभठाम पावनि छीहे। कोनो कि दुइर होइबला बौस अछि। काल्हि भोरे गेलासँ एते तँ हएत जे सबहक एकदिना तरुआ हमरा दू दिना हएत।” कहि हाँइ-हाँइ खा कऽ जीवानन्द भैयाकाका ऐठाम विदा भेल।
अखनि धरि भैयाकाका आँखि बन्न कऽ चौकीपर विचारमे डुमले रहथि। फड़िक्केसँ जीवानन्द टोकलकनि-
“गोड़ लगै छी काका। तिल-चाउर खाइले एलौं हेन।”
जीवानन्दक बोली सुनि भैयाकाका आँखि खोलि असिरवाद दैत कहलखिन-
“बहुत दिन जीवह जीवानन्द। हम तँ लटकि गेलिअ। देहसँ कम्मो लटकलौं मुदा मनसँ बेसी लटकि गेलौं। बूझि पड़ैए जे लहास ढोइ छी। अनेरे अनकर हिस्सा अन्न-पानि दूरि करै छी। मुदा तरे-तर गणेशजी जकाँ पेट फुलल जाइए। भने तूँ आबिए गेलह। होइए जे टन दनि पराण तियागि दी। मुदा पेटक जे औंकुरी सभ अछि ओ जाधरि नै निकलत ताधरि पराणो केना छोड़त?”
हँसैत जीवानन्द कहलकनि-
“औंकुरी तँ लोक छठिमे घाटपर खाइए। अहाँ आइओ खुआएब तँ खुआ दिअ।”
भैयाकाका कहलखिन-
“जहिना जनमौटी बच्चाक मल मृत्युकाल निकलैए तहिना छोटका बाबाक खुऔल औंकरी तोरा दऽ दइ छिअ। अपन गामक चारिम बसान छी। शुरूमे दू परिवार धारक मुँह बदलने आबि कऽ बसल। खेती शुरू भेल। जानवरक उपद्रवक संग-संग मनुक्खोक उपद्रव शुरू भेल। अपन रच्छा लेल उपजौनिहार तैयार भेल। मुदा सोलहन्नी रच्छा तैयो नै भऽ सकल। पानिक सुविधा दुआरे गाम धुधुआ कऽ बढ़ल। जानवरो आ मनुक्खोक उपद्रवसँ बँचैले बलक जरूरति भेल। गाम-गाममे अखड़ाहा बनए लगल। लोक कुश्ती लड़ि अपन शक्तिक परिचए दिअ लगल रहए। गामे-गाम डंको पड़ए लगल रहए। तहिएसँ तिलासंक्रान्तिक दिन अपनो गाममे डंका शुरू भेल।”
भैयाकाका बजिते रहथि कि जीवानन्दक मुँह बाजि उठल-
“काका, अपन बात कनी रोकि कऽ राखू। हम बिसरि जाएब।”
मुस्की दैत भैयाकाका पुछलखिन-
“बाजह?”
जीवानन्द कहए लगलनि-
“पावनिक दिन रहने मन छनगल रहए। तमोरिया (डाक्टर एेठाम) मे इलाज शुरू होइते भौजी (रतुपारवाली) केँ खलास भऽ किछु सुढ़ियाएल देखि ड्योढ़वालीकाकीकेँ गाम पठा देलियनि। मन खुशी रहबे करनि। होइन जे के पहिने भेँट हएत जेकरा सोझहामे पेटक गुदगुदी बोकरि दियनि। संयोगो नीक रहलनि। मदनावालीकेँ आँगनसँ मुड़ियारी दैत देखलखिन। छुतका (अशौच) दुआरे हाँइ-हाँइ अँगनेक चूल्हिपर लोहियामे तरकारी तड़ै छेली। सोझहामे देखि ड्योढ़वालीकाकी ससरि कऽ आँगन बढ़ली! नजरि पड़िते मदनावाली भौजी आग्रह करैत कहलकनि-
“एत्तै आबथु काकी।”
बिना पएर-हाथ धोनहि चूल्हिक पाछूमे बैस गेली। तीनसल्ला अरूआक तरुआ बढ़बैत कहलकनि-
“काकी कनी नून देखि लेथुन।”
दुनू गोटे चूल्हिए लग बैस खाए लगली।
जीवानन्दक बात सुनि ठहाका दैत भैयाकाका कहए लगलखिन-
“अच्छा, तोहर बात भऽ गेलह। आगूक सुनह। केवल अपने गामटा मे नै आनो-आनो गाममे डंका होइ छेलए। तीन बजे भोरेसँ ढोलिया गाछपर चढ़ि वा बड़की पोखरिक महारपर सँ ढोल बजबए लगैत रहए। बेरुका समए डंका होइ छेलए। किछु दिन पछाति रूपैआक प्रवेश भेने डंका दंगलमे बदलि गेल।”
बिच्चेमे जीवानन्द बाजल-
“दू साल पहिने तक तँ होइ छेलैए।”
जीवानन्दक बात सुनि कनीकाल गुम्म रहि भैयाकाका कहए लगलखिन-
“जाधरि मालिक (जमीन्दार) केँ मालगुजारीए धरि होइ ताधरि गाम शान्त छेलए। मुदा जखनि मालगुजारी तरे लोकक खेत निलाम हुअ लगलै तहन ओ पएर पसारए लगल। महाजनी सेहो करए लगल। छपरिया सिपाहीक आगमन गाममे भेल। पहिने तँ ओ कचहरीएक हातामे माने हातामे अखड़ाहा ख्ुनि लडै़। मुदा किछु दिन पछाति गामक डंका अपना अखड़ाहापर लए गेल। साले-साल डंका करबए लगल। एकाएकी परोपट्टाक खलीफा पीठ देखबए लगल। अपन इज्जत बचा हम मकरक रविकेँ डंका करबैत रहलौं। मुदा ओ सभ (छपरिया) डंकामे बलउमकी करए लगल। साले-साल झंझटि हुअ लगल।”
भैयाकाकाक बात सुनि जीवानन्दक आँखि भरि गेलै। जीवानन्दक भरल आँखि देखि भैयाकाका पुन: बजला-
“जाधरि छोटका बाबा छला ताधरि कोनो गम नै छेलए। ओना समैओ करोट लेलक। समैकेँ दहिन होइते शक्ति बढ़ए लगल। तिला-संक्रान्तिसँ अढ़ाइ मास पहिने मन बेकाबू भऽ गेल। पुरने अखड़ाहाकेँ छील-छालि खुनलौं। लपटनिहार सभ संग दिअ लगल। मालिकक खलीफाकेँ माटि पठा कहलिऐ जे जौं एक माएक दूध पीने हुअए तँ कचहरीक हातासँ बाहर आबि जेतए ओकरा फड़ियबैक होइ, फड़िया लैत। देशक हवा देखि बूझि पड़ल जे सभ जागल अछि, केवल हमहींटा मुरदा भेल छी।”
जीवानन्द बिच्चेमे टोकलकनि-
“तहन की भेल?”
भैयाकाका कहए लगलखिन-
“ओहो (छपरिया) लक्ष्मण रेखा (सरकारी हाता) छोड़ि बाहर अबैक मानि लेलक। डंका भेल मुदा बाह रे संतोष ढोलिया। ओइ दिनक ओकरो हाथकेँ (बजबैक) धैनवाद दी जे जहिना कुरुक्षेत्रमे कृष्णक शंखक अवाज रहनि तइसँ मिसिओ भरि कम ढोलकक अवाज नै रहए। कहैले तँ अधिक गामक देखिनिहार (कुश्ती देखिनिहार) रहथि मुदा संख्या कम रहए। तहूमे ओहन देखिनिहार बेसी रहए जे ओइ खलीफाक (छपरिया) पीठि ठोकैत। मुदा नजरि पड़िते देखि लेलिऐ जे मुँहक ठोर कारी सिआह छै। मनमे एहेन उत्साह उठि गेल, जहिना आगिमे घीउ देलासँ उठैत, तहिना। लंगोटो नै पहिरए लगलौं, धोतीएक ढट्ठाकेँ बरहा जकाँ बाँटि कसि कऽ बान्हि लेलौं। इम्हर ढोलपर संतोष अवाज दिअ लगल- चट-धा, गिड़-धा, चट्-धा गिर-धा।”
“अवाज सुनि कूदि कऽ अखड़ाहापर गेलौं। मनमे उठल जे अनेरे हाथ की मिलाएब। बाँहि पकड़ि लेलौं।”
ढोलिया हाथ बदललक। ढाक्-ढिना, ढाक-ढिना, ढाक-ढिना बजबए लगल। ढोलक अवाज तँ दहिन रहए मुदा देखिनिहारक अवाज वाम भऽ गेल। फेर ढोलिया हाथ बदलि-
“चट्-गिड़-धा, चट-गिड़ धा, चट-गिर धा” बजबए लगल। हमरो साहस बढ़ल। भय मनसँ निकलि गेल। मुदा माटिपर चलि गेलौं। माटिपर जाइते ढोलिया (संतोष) हाथ बदललक। मेही अवाजमे-
“धाक्-धिना, तिरकट-तिना। धाक्-धिना, तिरकट-तिना।” माटि परहक दाँवसँ ऊपर भेलौं। उठि कऽ ठाढ़ भऽ गेलौं। देखिनिहारक आँखि सेहो बदलल। ऊपर होइते ढोलिया मोट अवाज आ भौड़ी अवाजमे बजबए लगल-
“चटाक-चट-धा, चटाक-चट-धा।” अवाजेक संग ओकरा उठा कऽ पटकि देलिऐ। मुदा पीठ गरे खसल। माटिपर खसिते ताल बदललक। बजबए लगल-
“धिक-धिना, धिक-धिना।”
अवाज सुनि धाँइ दऽ चित केलौं। चित्त करिते ढोलसँ अवाज निकलए लगल-
“धा-गिड़-गिड़, धा-गिड़-गिड़।
भैयाकाकाक बात सुनि जीवानन्द कहलकनि-
“अहाँ एहेन चैनक समुद्रमे पहुँच गेल छी जे मगन भऽ जीबैत हएब?”
मगन सुनि भैयाकाकाक हृदए, बाढ़िसँ उमड़ल गंगा जकाँ जे अपन घर (नदी) छोड़ि गाछी-बिरछी, खेत-पथार पहुँच पवित्र (गंदा साफ) करए लगैत, तहिना भऽ गेलनि। विह्वल भऽ कहए लगलखिन-
“बौआ, तोरा देखि हृदए शान्तसँ प्रशान्त भऽ जाइत अछि आब तँ तोरे सभपर छहरो-महर हएत आ दारो-मदार अछि। मुदा हवाक गंदगी तेना ने विहारिमे पसरि गेल जे एक्को क्षण जीबैक मन नै होइए। लीला सभ जे देखै छी तँ शूल जकाँ सदिखन हृदैकेँ बेधैत रहैए। आजुक पीढ़ी जीवनक रस्तासँ एते दूर हटि रहल अछि जे मनुखक औरुदा सए बर्खसँ घटि कुत्ताक औरुदा (बारह बर्ख) मे बदलल जा रहल अछि। दुख एतबे नै होइए, जे औरुदेटा घटि रहल छै, मनुखक वृत्तिओ टूटि-टूटि ओम्हरे जा रहल अछि। जइ रूपक बेवहार भऽ रहल छै ओइ सभसँ आगम बूझि पड़ैए जे माए-बाप, भाए- बहिन सबहक सम्बन्ध आ शिष्टाचार ऐ रूपे नष्ट भऽ रहल अछि जे साधना भूमिकेँ मरुभूमि बनब अनिवार्य छै।”
Subscribe to: Post Comments (Atom)


text:
बेगूसराय। 12 दिसम्बर। सूबे मे लगातार भ' रहल अपराधिक घटना मे लगातार भढ़ोतरी भ' रहल अछि। दोहरा हत्याकांड केर ताजा सनसनीखेज वारदात मे बेखौफ अपराधी सभ मुखिया केँ दू बेटाक पत्थर सँ कुचिकेँ हत्या क' देलनि। हत्या केँ बाद शव क' ठेकान लगेबाक दौरान दू अपराधी क' रंगल हाथ गिरफ्तार कायल गेल अछि।
दरअसल आय भोर खोदावंदपुर थाना क्षेत्र अंतर्गत रसलपुर पंचायत केँ मुखिया सीताराम महतो के दू बेटाक शव बरामद कायल गेल। पहिल शव तेघड़ा थाना क्षेत्र के रामपुर स्कूल लग बरामद भेल जखनकि दोसर शव खोदावंदपुर थाना क्षेत्र के दौलतपुर सँ बरामद भेल।
घटना केर संबंध मे भेटल जानकारी केर मुताबिक खोदावंदपुर थाना केर पुलिस शव क' ठेकान लगेबाक दौरान दू अपराधी क' रंगल हाथ गिरफ्तार केना अछि। बताओल जे रहल अछि कि मुखिया सीताराम महतो के दू बेटा जितेंद्र कुमार आओर राम लाल महतो क' सोम दिन देर राति अज्ञात लोग मोबाइल पर फोन करी बजौलनि। आय मंगल केँ भोर तड़के दुनू केँ शव बरामद कायल गेल।
ओनाकि, हत्या केँ कारणक पता नहि चैल सकल अछि, मुदा ग्रामीण सभ पैसा के लेन-देनक मामला मे हत्या होयबाक आशंका व्यक्त क' रहल अछि। फिलहाल, पुलिस सेहो एहि मामला मे किछु बतबै सँ मना क' रहल अछि।


text:
मधुबनी। 08 जनवरी। कैल्हि अखिल भारतीय मिथिला पार्टी केर मधुवनी जिला कमीटीक ओपचारिक घोषणा भेल, संगहि प्रेस कॉन्फ्रेंस सेहो भेल। एहि सभा मे पार्टीक राष्ट्रीय अध्यक्ष श्री शिलानाथ मिश्र सभ नौंवान केँ अप्पन स्वभिमानक संग मिथिला राज्य आ मिथिलाक विकासक लेल जोर शोर सँ लड़ाई लड़बाक सुझाव देलनि। सभा मे उपस्थित पार्टीक राष्ट्रीय महासचिव मैथिल संजय मिश्र साफ शब्द कहलनि कि 2020 केँ बिहार विधानसभा चुनाव मे मिथिलाक धरातल सँ 20 गोट विधायक ABMP केँ रहत आओर 2021 मे मिथिला राज्यक स्थापना होयत।
सभा क' सम्बोधित करैत मिथिलाक प्रखर आन्दोलनी श्री कमलेश जी कहलनि कि आय धरी जतेक मिथिला राज्यक लेल काज करनिहार भेलथि हुनका सभ लग मिथिला राज्यक लेल समय सीमा निर्धारित नहि छल, मुदा ABMP मिथिला राज्यक स्थापना करबाक समय सीमा 2021 तय क' देना अछि, ताहिक लेल सभ मैथिल केँ एकजुट भ' अखिल भारतीय मिथिला पार्टीक सपोर्ट करबाक चाही। एहि अवसर पर उदयशंकर मिश्र जी कहलनि कि अखिल भारतीय मिथिला पार्टीक निरंतर प्रयास सँ आब बुझा रहल अछि कि सही मे 2021 मे मिथिला राज्य भेटत। कैल्हिक सभा मे आनंद झा मैथिल, मधुवनी जिलाक टीम संग मधुवनीक गाम - गाम पहुंच बूथ लेबल धरिक टीम जल्दे गठन करबाक प्रतिज्ञा लेलनि।


text:
मिथिलानगरी नमस्तुभ्यं ,नमस्तुभयं मिथिलावासिने
माता सीता नमस्तुभ्यं , जन्म भूमि - कर्म भूमि नमस्तुते !!
एही सभागार में बैसल समस्त मिथिला राज्यक माँग के समर्थित अतिथि, मित्र लोकनि एक बेर फेर अपने लोकनिकें संजय झा, नागदह निवासी आ मिथिला राज्य निर्माण सेना के तरफसँ स्नेह युक्त चरण रज जे अपने लोकनि एहिठाम राखल ताहि हेतु अपने लोकनि के हार्दिक अभिनन्दन आ स्वागत करैत छि.
हम अपने लोकनि के विशेष किछु नहीं कहब, कारन, हमर सबहक एही संगोष्ठी में राजनीतिक आ सामाजिक स्थिति पर प्रकाश देबाक वास्ते विशेष वक्ता लोकनि अपन - अपन वक्तव्य सँ मिथिला राज्य आंदोलन के दिशा आ दशा के प्रकाशित करताह. हम सिर्फ एतवे कहए चाहब जे जाहि मिथिलासँ न्याय दर्शन लिखल गेल ओकरे संग अन्याय होए ? दिशा हमर सबहक एखन धरि बाल्य अवस्था में अछि त दशा कि रहत ?
बहुतो राज्य भारत में भाषा - विशेष के कारन बनल जाहि में आसाम त' प्रमुख अछि, ओना हमर आलेख -मिथिला राज्य क्यों ? मिथिला राज्य निर्माण सेना के वेब साईट डव्लू डव्लू डव्लू डॉट एम आर एन एस डॉट इन पर देल अछि पढ़बाक प्रयत्न करब.
जावत धरि मिथिला में एकटा आवाजक गूंज जे 'हमरा चाही मिथिला राज्य' के नहीं होएत तावत धरि दशा उपयुक्त नहीं होएत - तैं, दिशा जौं हमसब ठीक करब त अपने आप दशा ठीक होएत आ माँग स्वीकार करबा लेल सरकार बाध्य होएत. ओना मैथिल जौं एकमत भ' सिर्फ ठानि मैथ, त' सालक - साल समय लगबाक त बात दूर एक साल में राज्य भेट सकैत अछि - हमर मैथिल एतेक प्रबुद्ध त' छथिहे. एही पर प्रबुद्ध लोकनि के सोचबाक जरुरत छन्हि. कारन एहन कोनो पार्टी नहि, विभाग नहि, मंत्रालय नहि, जतय मिथिलाक पुत्रक वर्चस्व नहि हो.
संगे - संग हम एकटा सम्बाद देबय चाहैत छि, जे चाहे कतहु राहु , कोनो देश में , राज्य में , गाँव में, जतय मातृभाषा लिखय या लिखवए पड़ैत अछि, मातृभाषा मैथिली लिखल आ लिखाएल करू.
समस्त मिथिला क्षेत्रक लोककें इ भावना जगबय पड़तनि जे हम मिथिला के छि - हमरा मिथिला राज्य चाही - कारन हिन्दू, मुस्लिम, सिख, ईसाई - जे बसती मिथिला ओ मैथिल भाई. एही मंत्र सँ एकजूटताक मिशन तैयार कएल जाए.
दिल्ली, मुम्बई, यत्र - कुत्र , प्रवास में जे वास करैत छथि हुनका रोजगार छनि आ अपन मिथिला में किछु नहि.बहुतो मैथिल के माय बौआ के अयबाक आस लगेने रहैत छथि, प्रवास में एतेक जगह नै, ओतेक आय नहि, जाहि सँ सबके संगे राखी सकथि. मिथिला में सिर्फ रोजगार नहि होबाक करने - दाय के श्राद्ध में, बाबा मरलाह तखन, मुंडन में, उपनयन में, विवाह में एही क्रम में कोनो ना गाम जा पबैत छथि आ बुजुर्गक सेवा नहि क पबैत छथि - जाहि सँ हमर सबहक बुजुर्ग के सेहो बहुत कष्टक सामना करय पड़ैत छनि. सोचु कि हमरा सबके मिथिलाक समग्र विकाश के संग - संग मिथिला राज्य चाही ने ? जाहि सँ अपन मातृभूमि आ अपन माय के गोद में रहि सकि.
बस एतवे आर किछु नहि बहुत वक्ता लोकनि छथि, अपन - अपन विचार देताह - बस एकता बढ़ाऊ,
भायचारा बढ़ाऊ,वाज एक करू.
चाहे अहाँ रहु दिल्ली आ मुम्बई,
व देश, विदेशक कोनो कोण में ,
मैथिल भेटिते, मैथिली बाजू टन द' मिठगर बोल में.
जाहि सँ आपस में लगाव बढ़ए आ कड़ी सँ कड़ी जोड़ैत रहु- आ
बस एक संकल्प ध्यान में , मिथिला राज्य होई संबिधान में.
धन्यबाद .
अस्तु !
संजय कुमार झा 'नागदह '
दिनांक : १९ जनवरी २०१४


text:
एहिबेर केंद्र सरकार दिस से बिहार क' सड़क निर्माण लेल वाह-वाही भेट रहल अछि। गौरतलब अछि कि प्रधानमंत्री ग्राम सड़क योजना केर शुरुआत 25 दिसंबर 2000 दिन भेल छल। ऐहिक तहत देशक सभ ग्रामीण इलाका मे सड़कक निर्माण होयबाक छल। एहि योजना के तहत 2016-17 मे सबसे बेसी सड़क बिहार मे बनल अछि।
बरख 2016-17 मे एहि योजना के तहत पूरा देश मे 48812 किलोमीटर सड़क बनेबाक लक्ष्य राखल गेल छल। जाहिमे असगर बिहार मे करीब 6540 किलोमीटर सड़क बनल जे कुल लक्ष्य के 13.4 फीसदी अछि। ओतहि, दोसर नंबर पर मध्यप्रदेश अछि। एता 6200 किलोमीटर सड़क बनाओल गेल जे कुल लक्ष्य का 12.7 फीसदी अछि।
एहि योजना के तहत तेसर नंबर पर ओडिशा अछि, जते 6200 किलोमीटर सड़क बनाओल गेल अछि। पश्चिम बंगाल मे 4100 किलोमीटर आर उत्तर प्रदेश मे 3900 किलोमीटर सड़क केरनिर्माण भेल अछहि। ऐना मे यदि मध्य प्रदेश क' छोईड़ देखल जाय ते टॉप 5 मे कुनु भी बीजेपी शासित राज्य क' एहिमे जगह नहि भेटल अछि।
बीजेपी शासित झारखंड मे 3000 किलोमीटर, राजस्थान मे 3000 किलोमीटर, छत्तीसगढ़ मे 2750 किलोमीटर, महाराष्ट्र मे 1900 किलोमीटर आर आंध्र प्रदेश मे 1350 किलोमीटर सड़कक निर्माण 2016-17 मे भेल अछि।
एहि योजना के तहत देशक सभ ग्रामीण इलाका जाहिक अन्तर्गत मैदानी इलाका मे 500 से बेसी आ पहाड़ी इलाका मे 250 से बेसी आबादी बला गाम के सड़क से जोड़बाक अछि। जाहिमे बिहार सभसे आग अछि।


text:
Friday, October 18, 2013
(25) प्रेमी
प्रेमी
फगुआक दिन। मुर्गाक बाङ सुनिते ओछाइन छोड़ि पक्षधर बाबा परिवारक सभकेँ उठबैत टोलक रस्ता धेने गौआँकेँ हकार दिअ विदा भेला। मनो गद्गद्। खुशी भीतरसँ समुद्रक लहरि जकाँ उफनैत रहनि। गौआँकेँ फगुआक भाँग पीबाक हकार दए दरबज्जाक ओसारपर बैस गर अँटबए लगला जे दस किलो चीनी, मसल्ला आ भाँगक पत्तीक ओरियान तँ कइए नेने छी। आब खाली बाजा-गाजा संग लोककेँ एबाक छन्हि। एते बात मनमे अबिते उठि कऽ भाँगक पत्ती आ मसल्ला -मरीच, सौंफ, समतोलाक खोंइचा, गुलाब फूलक पत्ती, काबुली बदाम- लऽ आँगन जाए पुतोहुकेँ कहलखिन-
“कनियाँ, बुरहीकेँ पुआ-मलपुआक ओरियान करए दियनु आ अहाँ भाँग पीसू। खूब अमैनियासँ पत्ती धुअब। तिनसलिया पत्ती छी, जल्ला-तल्ला लगल अछि।” कहि ओसारपर सभ सामान सूपमे रखि दरबज्जा दिस घूमि गेला। हँ-हूँ केने बिना गांधारी मसल्लाक पुड़िया निच्चाँमे रखि पत्तीकेँ सूपमे पसारि आँखि गड़ा-गड़ा जल्ला ताकए लगली। मनमे उठलनि जे आइ बूढ़ा सनकि-तनकि तँ ने गेला हेन। एते भाँग लऽ कऽ की करता। मुदा किछु बजली नै। आँखि उठा कऽ देखि बिहुँसि कऽ नजरि निच्चाँ कऽ लेलनि। ओना मिथिलाक नारी आँखिमे गांधारी जकाँ पट्टी बान्हि घरती सदृश सभ किछु सहैत एली। दरबज्जापर बैस पक्षधर सोचए लगला, जिनगीक एकटा दुर्गम स्थान दुर्गा टपा देलनि। मने-मन दुनू हाथ जोड़ि हृदैसँ सटा हुनका गोड़ लगलनि। सुकन्या अपना विचारसँ जिनगीक प्रेमी चुनलक। केना नै आनन्दसँ जीबैक असिरवाद दैतिऐ। जइ फुलवाड़ीकेँ लगबैमे साठि सालक श्रम लगल अछि ओइ श्रमकेँ, जहिना छोट-छोट बेदरा-बुदरी टिकुली पकड़ि पुनः उड़ा दइए तहिना हमहूँ उड़ा देब? कथमपि नै।
रूपनगर हाइस्कूलक बोर्ड परीक्षाक सेन्टर प्रेमनगरक हाइस्कूल भेल। देहाती स्कूल रहितो परीक्षार्थीकेँ डेरा लेल मनमे कोनो चिन्ता नै। सबहक मनमे एते खुशी जे डेरापर धियाने ने जाइत। सभ निश्चिन्त जे गाम-घरमे अखनो विद्याकेँ देवी स्वरूप बूझि सभ मदति करए चाहै छथि। जौं मधुबनी सेन्टर होइतए तहन ने डर होइतए जे मेहता लौजमे सभ सामान चोरीए भऽ जाएत तँए असुरक्षित अछि आ प्रोफेसर कौलनीक भाड़े तेते अछि जे ओतेमे तँ विद्यार्थी परीक्षाक सभ खर्च पूरा लेत। ओना प्रेमनगरक सएओसँ ऊपरे कुटुमैती रूपनगरमे अछि, तँए किएक केकरो मनमे रहैक चिन्ता होइतै। तहूमे प्रेमनगर हाइस्कूलक हेडमास्टर तेहेन छथि जे स्कूलक समैमे स्कूलक काज करै छथि बाँकी बारह बजे राति धरि विद्यार्थीक खोज-पुछाड़िमे लगल रहै छथि जे केकरो कोनो तरहक असुविधा तँ ने भऽ रहल छै। तहूमे आनन्दी बाबाक दरबज्जा तेहेन छन्हि जे इलाकाक लोक अपन रहैक ठरे बुझैए। घर्मशल्ले जकाँ। धैनवाद यशोदियादादीकेँ दियनि जे बुढ़ाड़ीओमे अभ्यागत सबहक अँइठ-काँठ बारह बजे राति धरि उठबिते रहै छथि।
परीक्षासँ एकदिन पहिने लोचन सभ समान शूटकेशमे लऽ साइकिलसँ प्रेमनगर पहुँचल। लोचनक परिवारकेँ पक्षधरक परिवारसँ साठिओ बरख ऊपरसँ दोस्ती अबैत रहनि। आजादीक हूर-बरेड़ाक समए रहए। जहिना गामक धिया-पुता गुल्ली-डंटासँ क्रिकेटक मनोरंजन करैए तँ शहरक धिया-पुता जगहक अभावमे खेलक स्कूलमे नाओं लिखा मनोरंजन करैए, तहिना पक्षधरो आ ज्ञानचन्दो आजादीक लड़ाइमे पढ़ाइ छोड़ि समाजक बीच आबि हूर-बरेड़ामे शामिल भऽ गेला। समाजक काजमे हाथ बँटबए लगला। समाजमे केकरो ऐठाम बेटीक बिआह होइ आकि बरियाती अबैत तँ अपन बहिन बूझि, बिनु कहनौं पाँच दिन निश्चित समए दिअ लगल। तहिना आरो-आरो काज सभमे हाथ बँटबए लगला। मुदा अस्सी बर्खक उपरान्तो पक्षधर पक्षधरे आ ज्ञानचन्द ज्ञानचन्दे रहि गेला। कहियो कियो नेता नै कहलकनि। हँ एते जरूर भेलनि जे भाए-भैयारी भेने गाममे तेते भौजाइ भऽ गेलनि जे वसन्त छोड़ि ग्रीष्मक रस्ते घेरि देलकनि। आब तँ सहजे बुढ़ाड़ीमे धिया-पुताक संग रंगो-रंग खेलै छथि आ जोगीरो गबै छथि। गाम स्वर्ग जकाँ लगि रहलनि अछि।
किएक नै मन लगितनि जइ गाममे कालिदास सन विद्वान भेला जे जही डारिपर बैसब ओही डारिकेँ काटब मुदा ने तँ कुड़हरिक धमक लगत, ने डारिए डोलत, ने दुनू हाथे कुड़हड़ि भाँजब तँ देह डोलत आ ने दुनू पएरक बाइलेंस गड़बड़ाएत। निश्चििन्तसँ जखनि डारि खसए लगतै तखनि ओइपर बैसले-बैसल धरतीपर चलि आएब, एहेन विद्वान् सभसँ तँ गामे भरल अछि। एते दिन, अपराधीक संख्या कम रहने ओकरा सबहक नजरि निच्चाँ रहै छेलै मुदा आब केकरा कहबै अपनो घरवाली धमकी देती जे माए-बाप आ भाय-भौजाइक पाछू लगल रहै छी आ अपना धिया-पुताले किछु करबे ने करै छी। ऐ जिनगीसँ जहर-माहुर खाए कऽ मरब नीक। हौ बाबू, हमरा एहेन भ्रममे नै दएह। ऐ दुनियाँमे ने कियो अप्पन छी आ ने बिरान। सीता जकाँ लक्ष्मणक रेखाक भीतर रहअ। नै तँ रावण औतह आ लऽ कऽ चलि जैतह। अपन-अपन पएरपर ठाढ़ भऽ गंगोत्रीसँ निकलैत गंगाक पानि जकाँ, जे साथीक संग ऊपर-निच्चाँ होइत प्रशान्त महासागरमे मिलैए तहिना समैक संग चलैत रहअ।
पक्षधर बाबाक घर-दुआर लोचनकेँ देखले। केकरो पुछैक जरूरते किएक होइतै। साइकिल हड़हड़ौने दरबज्जापर पहुँच साइकिलसँ उतरि घरक देबालक पजरामे साइकिल ठाढ़ कऽ दुनू हाथे बाबाक पएर छूबि गोड़ लगलकनि। बाबाकेँ बुझले रहनि, कहलखिन-
“भने अखने चलि एलह। सभ सामान सेरिया सेन्टरपर जा कऽ देखि-सुनि अबिहऽ।”
कहि पोती सुकन्याकेँ सोर पाड़लखिन। मुदा लोचनो तँ आँगन-घर जाइते-अबैत रहए। सुकन्याकेँ लोचन आँगनसँ बजा अनलक। भाए-बहिन जकाँ दुनूकेँ देखि पक्षधर सुकन्याक कहबाक बात बिसरि दुनू गोटेकेँ कहलखिन-
“बाउ, आब तँ हम चलचलाउ भेलिअ। तोरे सबहक पार ऐ दुनियाँमे एलह हेन। दुनियाँमे जेते मनुख अछि ओ अपना समैक जिम्मा लऽ जीबैए। अखनि तँू सभ सुकुमार कोमल किसलय सदृश छह। मनुख बनि जिनगी जीविहऽ। हम दुनू संगी -पक्षधर आ ज्ञानचन्द- दू जातिक रहितो संगे-संग जिनगी बितेलौं, जे समाजोक लोक बुझै छथि। मुदा हुनको धैनवाद दइ छियनि जे संगीक महत अदौसँ बुझैत आएल छथि। एकरे फल छी जे जाति-कुटुमसँ कनीओ कम दोस्तीकेँ नै बूझल जाइ छै। संगे-संग जहलो कटलौं आ एक्के ओछाइनपर सुतबो करै छी। मिथिलांचलक कोनो राजनीतिक आकि सामाजिक संगठनक बात होइ मुदा की ऐ संस्कृतिकेँ आँखिक सोझहामे नष्ट होइत देखि सकै छी।”
मन पड़लनि गाड़ीक ओ दिन जइ दिन जहल जाइत काल दुनू गोटेकेँ पैखाना लगि गेल आ हाथमे हथकड़ी छल। ट्रेनक पैखाना-कोठरीमे पानि नै। की कएल जाए? जेबीसँ रुमाल निकालि दू टुकड़ीमे फाड़ि दुनू गोटे शुद्ध भेलौं। आँखि ढबढबाए गेलनि। भरल आँखिसँ पोतीकेँ कहलखिन-
“बुच्ची, दरबज्जापर रहने बौआकेँ पढ़ि नै हेतै। एक तँ पढ़बह कि खाक। बहुत लिलसा छल जे परिवारमे इंजीनियर-डाक्टर देखिऐ मुदा से हमरा सन-सन परिवारबला लेल सपना नै तँ आरो की अछि। एक दिस पनरह-बीस लाखक पढ़ाइ आ दोसर दिस दुइओ हजार मासक आमदनीक परिवार नै। मुदा अखनि बच्चा छह, आशासँ जीबैक उत्साह मनमे जगबैक छह।”
जहिना जनकजीक फुलवाड़ीमे राम आ सीताक प्रथम मिलन भेलनि तहिना सुकन्या आ लोचनक बदलल रूपक बीच भेल। अखनि धरि जे बच्चा सदृश परिवारमे खेलौना छल ओकरा कानमे एकाएक जिनगीक बात पड़लै। जिनगी लेल प्रेम भरल संगीक जरूरति होइत अछि। जिनगीक बात सुनि दुनूक देह सिहरि गेलै। सिहरैत देह देखि पक्षधर कहलखिन-
“बुच्ची, लोचन तोहर पाहुन भेलखुन। अँगनेक ओसारक कोठरी दऽ दहुन। सभ देखभाल तोरे ऊपर। कोनो तरहक असुविधा पढ़ैमे नै होइन।”
पक्षधरक बात सुनि सुकन्या शूटकेस माथपर उठा लोचनक पाछू-पाछू विदा भेल। कोठरी खुजले रहै, अँटकैक केतौ जरूरते नै पड़लै। एकजनियाँ चौकी, कपड़ा लेल अलगनी, एकटा टेबुल आ एकटा कुरसी। कुरसीपर शूटकेश खोलि लोचन कपड़ा निकालि चौकीपर रखलक। चौकीपर रखिते सुकन्या ओही अलगनीपर लोचनक कपड़ा रखलक जैपर पहिनेसँ ओकर अपनो रखल कपड़ा छेलै। साैनक झूला जकाँ दुनूक कपड़ा झूलए लगल। किताब, काॅपी, कलम निकालि टेबुलपर रखलक। एक्के कोर्सक पोथी दुनूक। लोचन मैट्रिकक सेनटप केंडीडेट आ सुकन्या मैट्रिकक विद्यार्थी। टेबुलक बगलमे लोचन लग ठाढ़ भऽ सुकन्या पोथी फुटा कऽ नै रखि, सभकेँ जोड़ा लगा-लगा रखलक। दुनूक नजरि दुनूक किताब-काॅपी-पेनक जोड़ापर अँटकि गेल। पहिनेसँ दोबर पोथीक थाक भऽ गेल। ऐना जकाँ एक-दोसराक हृदैमे अपन-अपन रूप देखए लगल। पोथीक लिखाबटि प्रेसक होइ छै। तहूमे एक्के प्रेसक पोथी छेलै। मुदा काॅपी तँ अपन-अपन हाथक लिखल होइ छै। एक दोसराक काॅपी उलटा-उलटा देखए लगल। देवनागरी लिखाबटि लोचनक सुन्दर मुदा रोमन लिखाबटि सुकन्याक सुन्दर। एना किए भेल? एक्के हाथक लिखाबटि दब-तेज केना भऽ गेल। मुदा उत्तर केकरो मनमे नै अबै छेलै। अनासुरती सुकन्याक मन नाँचल। एते काल भऽ गेल, अखनि धरि पानिओ नै अनलौं। औगता कऽ कोठरीसँ निकलि छिपलीमे जलखै आ लोटामे पानि नेने आबि चौकीपर छिपली रखि हाथ शुद्ध करैले लोटा बढ़ा, चौकीक गोड़थारी दिस पलथा मारि बाबाक पाहुनकेँ खुआबए बैस गेली। खाइकाल पुरुख चुप रहैत अछि, नोन-अनोनक प्रश्न किए उठितै। समदर्शी मिथिला छिऐ किने?
एक बजेसँ लऽ कऽ चारि बजे धरि परीक्षाक कार्यक्रम रहए। पहिल दिन लोचन दुर्ग टपैले जाएत तँए सुकन्याक मन मृगा जकाँ नचैत। भिनसरेसँ सुकन्या लोचनपर नजरि अँटकौने...। समैपर अपन काज पुरबैक अछि। हमरा चलते जौं शुभ काजमे बाधा होएत तँ भगवानक ऐठाम दोखी हएब। मास्टर साहैबक सिखाैल बात सुकन्याकेँ मन पड़ल। काजक भार तँ लोचनक ऊपरमे छन्हि। हम तँ हुनकर मदतिगार मात्र छियनि। तँए नीक हएत जे हुनकेसँ पूछि लियनि। चंचल मनमे उठलै, पूजाक तैयारीमे सभ किछु फुलडालीमे सजबैत होएत। बीचमे बाधा देब उचित नै। हो-ने-हो फूल-पत्तीक जगहे बदलि जाइन। अनासुरती पुन: मनमे उठलै- हाय रे बा, घड़ी तँ देखबे ने केलौं। अगर बारह बजि गेल हेतै तँ खुएबाक दोखी के हएत? मन व्याकुल, अव्यवस्थित वस्त्र, केश छिड़ियाएल, कर्मक भारसँ भादबक अन्हरिया जकाँ सुकन्याक आँखिक आगू अन्हार पसरि गेलै। केतए जाउ, केकरा पुछिऐ? गाछो-बिरिछ नै अछि जे पूछि लितिऐ। अस्त-व्यस्त अवस्थामे सुकन्या माए लग पहुँच पुछलकनि-
“भानस भेलौ?”
“अखने। अखनि तँ आठो नै बाजल हएत।”
“जलखै भेलौ?”
“बच्चा कहलक एक्केबेर खा कऽ सबेरे जाएब।”
जहिना केचुआ छोड़ैत समए साँपकेँ कष्ट होइ छै, भले ही नव जीवन किएक ने प्राप्त करत, मुदा दर्द तँ हेबे करै छै। मीरा जकाँ सुकन्या राजस्थानक तँ नै। मिथिलाक बाला। परिवार आ समाज लेल अदौसँ समरपित। बम्बइक गीतक धून बहुत मधुर होइए तहिना तँ समबेत स्वरमे माए-बहिनक चैताबर, बारहमासा आ समदाउनो तँ मधु सदृश अछि। जहिना मधुमाछी उड़ि-उड़ि कखनो आमक गाछपर चढ़ि सोझहे अपन प्रेमी मंजर लग पहुँच जाइत अछि, तँ लगले माटिपर ओंघराएल चमेलीक रसकेँ आमक रसमे महामिश्रण कऽ घोल बनबैए, तहिना ने हम आ लोचनो छी।
कोठरीसँ निकलिते लोचनक आँखि सुकन्यापर पड़ल। हजारो रश्मि रूपी तीर दुनूक बीच टकराए लगल। मुदा दू रंग। जहिना लड़ाइक मैदानमे वीर असीम बिसवासक संग मरैले नै बलिदान लेल बढ़ैए, तहिना लोचनोक हृदैमे होइत। कलीक खिलैत फूल जकाँ मुँह। मुदा सुकन्या मने-मन भगवानसँ आराधना करै छलि जे-
“कुरुक्षेत्रसँ लोचन हँसैत आबए।”
उचंगल मन फेर उचंगि गेल। ओसारसँ निच्चाँ उतरिते सुकन्याक हृदए लोचनकेँ पाछूसँ ठेलए लगल। जहिना बच्चा सभ माटिक पहिया, कड़चीक गाड़ी बना धनखेतीक माटि उघि-उघि अँगनाक ओलतीमे दऽ खुशी होइत जे आँगन चिक्कन बनत, तहिना आगू-बढ़ैत लोचनकेँ देखि सुकन्याकेँ खुशी भेलै। मुदा खुशी अँटकलै नै। लगले चारि बाजि गेलै। मनमे उठलै- भूखल भायकेँ जलखै कहाँ खुएलौं। जहिना किसानक खेत दहा गेलासँ, व्यापारमे मंदी आबि गेलासँ, बेरोजगारी बढ़लासँ भीखमंगोकेँ कियो भीख देनिहार नै रहैत तहिना जे धरती करोड़ो पतिव्रता नारी पैदा केलक वहए धरती पतिहत्यारिनकेँ जनम दऽ ओकरा जहल कटबै छै।
साढ़े चारि बजे बेर-बेर देखला पछाति सुकन्याक नजरि मौकनी हाथीपर चढ़ल गणेशजी जकाँ लोचनकेँ अबैत देखि लोटामे पानि, थारीमे जलखै परसि अँगनाक ओलतीमे ठाढ़ भऽ देखए लगल। अखनि धरिक लोचनक सएओ मनोहर रूप मनमे नाचए लगलै। कोठरी आबि लोचन गरमाएल देहक कपड़ा बदलि जलखै करए लगल। विस्मित भेल सुकन्याक मुँह बाजि उठल-
“केहेन परीक्षा भेल भाय?”
“बहुत बढ़ियाँ। जरूर पास करब।”
‘जरूर पास’ सुनि सुकन्याक हृदए लोचनकेँ सीताक राम जकाँ गुण देखलक। मनमे आशाक सिहकी उठलै। संगीए तँ जिनगीक जीत दियबैए। अपन सुखद जिनगीक मनोहर रूप लोचनमे देखि सुकन्या मोहित होइत बाजलि-
“औझुका पेपर तँ नीक भेल मुदा आन दिनक जौं अधला हुअए, तहन?”
“ओ ओइ दिनक मेहनतिपर निर्भर अछि। एकर जवाब हँ-नइमे नै देल जा सकैए।”
आइ सातम दिन परीक्षाक अंत भेल। स्कूलसँ आबि पक्षधरकेँ गोड़ लगि लोचन बाजल-
“बाबा! परीक्षा समाप्त भऽ गेल। गाम जाइ छी।”
असिरवाद दइसँ पहिनहि बाबाक मनमे उठलनि, जहन ऐठाम काज सम्पन्न भऽ गेलै तहन रोकब उचित नै। सबेर-अबेर भेनौं अपन घर तँ पहुँच जाएत। बात बदलैत बाबा पुछलखिन-
“केहेन परीक्षा भेलह?”
मुस्की दैत लोचन बाजल-
“पास करब, बाबा।”
लोचनक मुस्की पक्षधरक हृदैकेँ, सलाइक काठी जकाँ, आनन्दक कोठरीकेँ रगड़ि देलकनि। मन पड़लनि जनकपुरक धनुष यज्ञ। ठहाका मारि कहलखिन-
“भाग्य केकरो लिखल नै होइ छै, बनौल जाइ छै बौआ।”
अँगनाक ओलती लग ठाढ़ सुकन्याक मन मृगा जकाँ व्याकुल भऽ नचै छेलै। जहिना अपने नाभिक सुगंधसँ मृगा नचैए तहिना सुकन्याक मन परीक्षाक समाचार सुनैले नचैत। मुदा दरबज्जो तँ दोसराक नहियेँ छी, सोचि आगू बढ़ल।
दुनू गोटे माने सुकन्या आ लोचनकेँ देखि पक्षधर बाबा कहलखिन-
“आइ तोँ विद्याध्ययनसँ गृहस्ताश्रममे प्रवेश कऽ रहल छह। तँए बाबाक लगाैल फुलवाड़ीक सूखल-मौलाएल डारिकेँ कमठौन कऽ खाद-पानिसँ सेवा करिहऽ। ओइमे नव-नव कलश चलतै, जइसँ हँसैत-खेलाइत जिनगी चलतह।”
मुड़ी गोंतने लोचन आँगन आबि पानि पीब पोथी सेरियबैक विचार केलक। पोथीपर पोथी गेंटल देखि हाथ काँपए लगलै। सुकन्याक मन कानि उठलै। जहिना कोनो धारक दुनू महारपर बैसल यात्रीकेँ होइए तहिना सुकन्याक मनमे दुरीक भाव उठए लगल। लोचन सफलताक जिनगीमे पहुँच गेल आ हम? आशा-निराशाक क्षितिजपर लसकि गेल सुकन्या।
सुकन्या लोचनकेँ सीमा धरि अरियातए विदा भेल। गामक सीमा बिला गेलै। ने लोचन सीमा ठेकानि सकल जे घुमबाक आग्रह करितै आ ने सुकन्या बूझि सकल जे अंतिम विदाइ दैतै। अजीब गामोक सीमा अछि। एक्को परिवारकेँ गाम मानल जाइए -जेना भोजमे- तहिना दसोगाम माला बनि गाम बनि जाइत (दस गम्मा जाति) अछि। अरियातने-अरियातने सुकन्या लोचनक घर धरि पहुँच गेल।
पनरह दिन बीतैत-बीतैत अनेको मौगियाही कचहरीमे फैसला लिखा गेल जे ‘सुकन्या पक्षधरक घरसँ निकलि अजाति भऽ गेली।’ कचहरीक फैसला सुनि सुकन्याक माए-बाप दुनू गोटेक करेज दड़कए लगलै। कनैत मन बाजए लगलै, मनो ने अछि जे कहियासँ दुनू परिवारमे दोस्ती अछि। सभ तुर हमहूँ जाइ छी आ ओहो सभ आबि जाइ छथि। मुदा आइ की देखि रहल छी। जाधरि पिता जीबै छथि ताधरि ऐ परिवारक हमसभ के? समाजक लोकक जवाब ओ देथिन। पिताकेँ गामक लोकक बात कहलखिन। बेटा-पुतोहुक बात सुनि गरजि कऽ पक्षधर कहलखिन-
“जइ समाजमे मनुखक खरीद-बिक्री गाए-महिंस, खेत-पथार जकाँ होइए की ओइ समाजकेँ पंच तत्वक बनल मनुख कहल जा सकैए? जौं से नै तँ हमर कियो मालिक नै छी। कियो ओंगरी देखाैत तँ ओकर ओंगरी काटि लेबै। आइए दोस्तक ऐठाम जाइ छी आ देखि-सुनि अबै छी।
जखनि भाँग पानिमे अलगि गेल तखनि पुतोहु बुझलनि जे भाँग पिसा गेल। पोछि-पाछि सिलौटकेँ धोइ बाटीमे रखलनि। दरबज्जापर बैसल पक्षधरक मनमे उठलनि जे नअ बाजि गेल, अखनि धरि किए ने कियो आएल। फेर मन उनटि कऽ भाँगपर गेलनि। भाँगपर नजरि पहुँचिते मनमे उठलनि जे बिनु भाँग पीनहि तँ ने सभ निशाँए गेल अछि। तहन भाँगक जरूरते की? किछु दिन पहिने धरि सभ गाममे एकदिना फगुआ होइ छेलै मुदा आब तीन दिना भऽ गेल। ओना तीन रंगक पतरो आबि गेल अछि। मुदा अपना गाममे तँ एकदिने अखनो धरि होइत आएल अछि आ जाधरि जीब ताधरि होइत रहत।
कीर्तन मंडलीक संग-संग आनो-आन पक्षधर ऐठाम पहुँचला। अनगिनित थोपरी बजौनिहार आ अनगिनत गबैयाक समारोह। चीनीमे घोड़ल भाँग। सभसँ उमेरदार रहितो पक्षधर भाँग परसिनिहारकेँ कहलखिन-
“पहिने नवतुरिया सभकेँ पिआबह। वएह सभ ने बेसी काल गेबो करतह आ नचबो करतह।”
मुदा एक्कोटा नवतुरिया बाबाक बात नै सुनलक। सबहक यएह कहब रहै जे बाबा गाममे सभसँ श्रेष्ठ छथि, अनुभवी सेहो छथि। तँए जौं ओ गोबरखत्तोमे खसता तैयो हम सभ नै छोड़बनि। नवतुरियाक बात सुनि पक्षधरक मनमे उठलनि अखनि आँगनमे कहाँ छी दरबज्जापर छी। दस गोटेक बीच छी। तहन के छोट के पैघ? सभ तँ ब्रह्मेक अंश छी। तहूमे एते टुकड़ी एकठीम एकत्रित छी। दू गिलास भाँग पीब पक्षधर उठि कऽ ठाढ़ होइत फगुआ शुरू केलनि-
“सदा आनन्द रहे ऐ दुआरे मोहन खेले होरी हो।”
ढोलक, झालि, कठझालि, हरिमुनियाँ, मजीरा, खजुरी, डम्फा, गुमगुमाक संग सएओ जोड़ थोपड़ीक महामिश्रणक धूनक संग कोइली सन मधुर अवाजसँ लऽ कऽ टिटहीक टाँहि धरिक बोल अकासमे पसरि गेल। ओना जमीनो खाली नै रहल। इंगलिश डान्ससँ लऽ कऽ जानी धरिक नाच आ मेल-फीमेलक जोगीरा जोर पकड़नहि रहए। बजनियाँ सभ अपन-अपन बजो बजबैत आ कुदि-कुदि नचबो करैत। गोसाँइ डुमैबेर फेर पक्षधर भाँग बनबौलनि। अपन शक्तिकेँ कमजोर होइत देखि दोबरा-दोबरा सभ पीलक। उत्साहो दोबरेलै। पुरनिमाक राति। हँसैत चान। फागुन मास रहने अकासमे केतौ बादल नै। मुदा तरेगन मलिन भऽ अपन जान लऽ झखैत। किएक ने तरेगन अपना जान लेल झखत? आखिर वसन्त-वसन्तीक समागमक दिन छेलै किने।
गामक दछिनबरिया सीमापर समन जरए लगल। समनक धधड़ाकेँ पक्षधर उत्तरसँ दछिन मुहेँ कुदला। बाबाकेँ देखिते सभ एका-एकी कूदए लगल।
धधड़ा मिझा गेल। मुदा जारनिक आगि चकचक करिते रहल। समदाउन गबैत सभ घरमुहाँ भेला।
Subscribe to: Post Comments (Atom)


text:
Monday, April 9, 2012
आशीष चौधरी - जीत गयो मोर कान्हा
बड्ड पुरान एकटा सच कथा अछि। एकटा मंगलवार गामक लड़का छलै जकर नाम विद्यानंद छलै। ओकर बिआह नहि होअए छल। किऐक तँ उ आंखिसँ आन्हर छलै। बड्ड दिनक बाद एकटा धीमा गामक लड़कीसँ बिआह तँइ भेल आ बड्ड पैसा लऽ कए ओकर बिआह धीमा गाममे तँइ भेल। किएक तँ उ लड़का हाई स्कूलमे मास्टर सेहो छलै। अइ द्वारे ओकरा बड्ड रास पैसा दऽ कए लड़कीक बाप बिआह तँइ केलक। बड्ड रास बरियाती लऽ कए लड़काक बाप पहुंचल लड़की बलाक ओतए। ओतए विधि विधानसँ ओकर दुनूक बिआह भेल रातिमे सभ बरियातीगण खेनाइ खऽ कए सभ सुतेले चलि गेल। भोरमे बिग्जी कऽ कए सभक इच्छा भेल लड़की देखैक। किऐक तँ ब्राह्मण सभक नियम छलै लड़कीक सुहाग देबेक तखन जाकै सभ लड़कीक देखैत छलै तखन ओकरा बड्ड रास समान आ पैसा देल जाए छलै। लड़काक बाप रातिमे बिआहक बाद लड़कीक देखैत कहलक रहै “जीत गयौ मोर कान्हा” तखन जा कए लड़कीक बाप कहलक “भोर भयो तब जानो” किऐक तँ लड़की जे छलै उ एकटा पैरसँ लाचार छलै। तँ जा कए लड़कीक बाप ढ़ेर रास टका पैसा दऽ कए अपन लड़कीक बिआह मास्टर लड़कासँ बिआह करबाक बड्ड खुश छलै। ते उ कहलक जे भोर भयो तब जानो। भोर होबेपर जखन लड़काक बाप कहलक कनेकटा लड़कीक खड़ा करू हम लड़कीक लम्बाई देखब तँ लड़की जब खड़ा भेल तँ लड़काक बापकेँ लागल जे हम हारि गेलो आ सभ बरियाती गण वापस अपन गाम मगंलवार चलि गेल। लेकिन ई एकटा कहानी बनि गेल। उ दुनू लड़का आ लड़की बड्ड खुश रहै लागल किऐक तँ उ मास्टर सेहाब छलै। अखन उ सुमरित हाई स्कूलमे हिन्दीक मास्टर छलै। आ बड्ड नीक मास्टर अछि। किएक तँ हमहुं उ मास्टरसँ पढ़ने छलौं।
Posted by Gajendra at 8:10 AM
Labels: आशीष चौधरी
Subscribe to: Post Comments (Atom)


text: एहि पोस्ट केँ सीरियसली नञि लेल जाय. इ एकटा मजाक मात्र अछि. आ नञि एहि पोस्टक प्रकाशन तिथि पर बेसी दिमाग लगाओल जाउ. कियैक एकर प्रकाशन तिथि ओहि समय के अछि जखन इंटरनेट अपन आरम्भिक अवस्था मे छल आ एकर नाम आर्पानेट छल आ एकर उपयोग अमरीकी रक्षा विभाग धरि सकुचल छल. एकर प्रकाशन तिथि जे दिसम्बर 08, 1979 (रात्रि 10:29 बजे) हमर जनम सँ एक मिनट पहिने के अछि. एकगोट चिन्हार अनचिन्हार लोग हमरा प्रस्ताव देने छलाह जे जौं हम पाछूक तारीख मे ब्लॉग पोस्ट करय मे सफल भ' जायब त' ओ हमरा नोबेल पुरस्कार देताह. त' लिअ हम एहन तारीख मे पोस्ट कय रहल छी जखन हमर जनम धरि नञि भेल छल. :-)


text:
बुधवार, 14 मार्च 2018
नहि रहलाह बॉलीवुड के "काबिल" अभिनेता, मिथिलाक लाल नरेन्द्र, हृदयाघातसँ भेलनि निधन
मुंबई : बॉलीवुडके मांजल कलाकारमे जगह रखनिहार मिथिलाके मधुबनी जिलाक रहनिहार श्री नरेन्द्र झा आय भिनसरे अपन आँखि सदा केर लेल बन्न कए लेलनि। श्री झा जीक निधन हृदयाघातसँ हुनकर अपनहि फार्म हाउसमे भए गेलनि , ओ 55 बरखक छलाह। मॉडलिंग सँ टीवी सिरियलमे एलाह उपरांत बॉलीवुडमे सेहो खूब विख्यात छलाह। बहुतरास टीवी सिरियलमे उल्लेखनीय काज केनिहार मिथिला धरोहरकेँ जानकी कोनाकय छीन लेलनि ई विश्वास केनाय असहज लागैत अछि। श्री झा करीब 20 टा सीरियल आ दर्जनों हिंदी सिनेमामे अपन दमदार अभिनय केर दम पर इतिहास रचलनि जेकरा बिसरब मिथिले नहि समूचा सिनेजगत लेल असंभव थिक।
श्री नरेन्द्र झाजी केँ मांजल कलाकार मानल जाएत छलनि, ओ बहुतरास पैघ कलाकार सभक संग काज सेहो कएलनि। शाहिद कपूर केर हैदर, शाहरूख खान केर रईस, सनी देओल केर घायल वन्स अगेन केर अलावा हमारी अधूरी कहानी, फोर्स-2 आओर काबिल एहन कतेको सिनेमामे अपन दमदार अभिनयसँ दर्शक लोकनिकेँ खूब मनोरंजित कएलनि। हालहिं सलमान खान आ बॉबी देओल केर सिनेमा रेस-3 लेल काज कए रहल छलाह।
श्री झा जीक आकस्मिक निधन केर समाद सुनिकय समूचा सिनेजगतमे सेहो शोकक लहैर पसरि गेल अछि। तमाम सोशल मीडिया जेना ट्विटर, फेसबुक आदि पर ट्वीट आ पोस्ट कए दिवंगत आत्मा केर शांति वास्ते समूचा मिथिला संगहि सिनेजगत श्रद्धांजलि अर्पित कए रहलाह छथि।
श्री नरेन्द्र झाजी अपन एक्टिंग केर शुरुआत 1992 में मॉडलिंगसँ कएलनि। दिल्लीमे एक्टिंग कोर्स केलाक उपरांत मुम्बई आबि गेल छलाह। एतहि श्री झा मॉडलिंगसँ अपन करियर केर आरम्भ कएलनि। कतेको रास विज्ञापनमे सेहो नजैर एलाह। श्री झा बड्ड कम समयमे बड्ड चर्चित चेहरा बनि गेल छलाह, मुदा भगवानकेँ ई मंजूर नहि कहि वा केकरो नजैर लागि गेलनि जाहिसँ आय ओ हमरा सबकेर संग अपन तमाम प्रशंसकके छोरि अहि लोकसँ परलोक सिधारि गेलाह।
श्री नरेन्द्र झाजी सेंसरबोर्डक पूर्व सीईओ सँ विवाह कएने छलाह। हुनकर अर्धांगनी केर नाम पंकजा ठाकुर छन्हि। पंकजा ठाकुर जीक ई दोसर विवाह छलनि। पहिल पति केर हिनका एकटा बेटी सेहो छन्हि। दुनूगोटे नाशिकमे गुप्त तरीका सँ विवाह कएने छलाह।
मिथिला दैनिक सेहो अहि मिथिलाक बेटा केर प्रति अपन संवेदना व्यक्त करैत अछि। ई क्षति मात्र बॉलीवुड टा केर नहि अपितु समस्त मिथिलाक क्षति अछि। श्री झा मिथिलाक धरोहर रूपे सदैव हमरा लोकनिक आदरणीय, सम्मानीय रहताह।


text:
मधुबनीक नाओ सुनि अपन सभ सुधि-बुद्धि बिसरि गेलीह। हाथ गोबरपर रहनि, आँखि बेटीक आँखिपर अा मन अकासमे कटल धागाक गुड्डी जकाँ उड़ए लगलनि। पँजरामे बैसि फुलिया कहए लगलनि- “माए, हमरा जरूर इनाम भेटत।”
अकाससँ माएक मन धरतीपर खसि पड़ल, मने-मन सोचए लगलीह जे पच्चीस रूपैआ कतऽ सँ आनब? कहलखिन- “बुच्ची, ताबे ककरोसँ पैइच लऽ लेह किए तँ जुग-जमाना बदलि रहल अछि, बिनु पढ़ल-लिखल लोककेँ कोनो मोजर रहतै। तेँ कोनो धरानी रूपैआक ओरियान कऽ लेह। गाए बिआएत तँ दूध बेचि कऽ दऽ देबै।”
माएक बात सुिन फुलिया मुस्कुराइत कहलकनि- “धुर बुढ़िया नहितन, तीनि रूपैये गोरहा बिकाइ छै, दसेटा बेचि लेब तहीमे तँ तीस रूपैआ भऽ जाएत। तइले ककरोसँ मुँह छोहनि किऐ करब। ई तँ रूपैआक ढेरी छिअौ। जखैन जत्ते रूपैआक काज हेतौ, तखैन तत्ते बेचि लिहेँ। तोरा कि कोनो हेलीकेप्टर कीनैक छओ?”


text:
कर्जखौक
आइ
भोरे चाह पीला पछाति करियाकाकाकेँ लालकाकीक संग तेहेन टक्कर भेलनि जे भेला
पछाति दुनूक मन हरदा बाजि निर्णयक सीमापर पहुँच गेलनि, भोरे-भोर एना टक्कर हएब
नीक नै! भेल ई जे करियोकाका आ लालोकाकी दुनू गोटे चाह पीविते रहथि तखनिते तरकारीवाली
पहुँचल। दुनू परानी मिलि तरकारी कीनलनि। महगक समए तीनिए किलोक दाम अस्सी
रूपैआ भऽ गेलनि। पाइ देबाकाल करियाकाका बजला-
“सात तारीककेँ दरमाहा उठैए। आठ तारीककेँ तोरा पाइ भेट जेतह।”
तरकारीवाली
चुपे रहलि। नगद-उधार गाममे चलिते अछि। वेपारो तँ वेपारे छी नगदो चलैए उधारो
चलैए। मुदा पतिक बात लालकाकीकेँ नीक नै लगलनि। नीक नै लगैक कारण भेल जे जे
तरकारीवाली मन भरि तरकारी माथपर नेने गाममे भोरेसँ बेचब शुरू करैए आ तेकर समान
उधारी लगि जाए तखनि ओकर कारोबार केना चलत। तखनि तँ यएह ने जे या तँ ओहो वेपारी
वा गिरहतसँ उधार लिअए, वा तेना कऽ दाम लिअए जे सूदिखोर महाजनक सुइद चुकबए। ओना
नफ्फा ओइठाम नै होइ छै जैठाम अछि। जैठाम नै अछि तैठाम दोसरो विचार सम्भव अछि।
लोहछि कऽ करियाकाकाकेँ लालकाकी कहलखिन-
“सभ दिन अहाँ कर्जखौके रहि गेलौं! आबो चलन पियारा
भेलौं, तैयो चालि नै छूटल?”
अंतिम पेजसँ.................................................................
पत्नी
उझट बात कहि देलनि, मुदा तरकारीओवाली कियो आन तँ नहियेँ अछि, जहिना केतौ
पत्नी गुरु बनती केतौ शिष्या, तहिना ने हमहूँ जखनि ओ गुरु बनती तखनि शिष्य
आ जखनि शिष्या बनती तखनि गुरु बनैत हँसैत-खेलैत चलैत रहब। चलू, मामला फड़िया
गेल। घुड़छीक भत्ता खुजि गेल। मुस्की दैत करियाकाका लालकाकीकेँ कहलखिन-
“कान पकड़ि मानिओ लेलौं आ कानेपर कन्हेट कऽ रखनौं रहब जे ओहन काज सदिखन
करब जे केकरो कर्ज अपना ऊपर नै आबए?”
पतिक
सुमति सुनि लालकाकी बजली-
“अहाँक चालि शुरूहेसँ रहल जे जेबीमे पाइ रहितो अनके खाइक ताकमे रहै छी।
मुदा मरैओ बेर जँ बुझलौं तँ अगिला जिनगीक बात बुझलौं तँए खुशी अछि।”¦१,१७५¦
२ जुलाई २०१४


text:
संगहि मंच सँ सुच्चा मैथिल अधिकारी के मुँह सँ दू शब्द हम युवा सब सुनै चाहै छलहुँ मुदा से नहि भ सकल । नाट्यकर्मी आ सिंगर सुच्चा मैथिल परमानन्द शर्मा जी सँ एकटा चाहटगर गीत सेहो सुनै के मोन छल मुदा ई अभिलाषा समयाभाव के काण अधूरा रहि गेल ।
सुच्चा मैथिल के युवा सब जोश आ उमंग सँ भरल छैथ आगुओ मैया जानकी, महाकवि विद्यापति सहित वीर लोरीक, राजा सलहेस, दीना-भद्री, बहुरा गोरिन, दयाल बाबा, लक्ष्मीनाथ गोसाईं, शहीद रामफल मण्डल आदि महापुरुख लेल आयोजित होय बला कार्यक्रम के सहयोग आ समर्थन करैत रहत ।
कार्यक्रम स्थल पर सुच्चा मैथिल रामबाबू ठाकुर जी आ भोला मण्डल जी के भेट कय बहुत नीक लागल । हुनका दुनु गोटे के भेट भेला सँ युवा कार्यकर्त्ता सब क़े समाज सेवा लेल आरो ऊर्जा भेटलैन ।
रात्रि दस बजे कार्यक्रम समापन समय सुच्चा मैथिल रवि मण्डल जी के आभार प्रकट करैत आ अमर शहीद रामफल मंडल जी सँ मोने-मोन आशीर्वाद लैत ओतय सँ हमसब विदा भेलहुँ।